Создано 11 Май 2018\tПросмотров: 2392\nМеросдан маҳрум қилинмайдиган ворислар.\nОлти тоифа инсонлар доим мерос олади. Улар қуйидагилар: ота-она, эр-хотин, ўғил ва қиз. Булардан ҳар бирининг белгиланган тартибда мерос олиши Аллоҳ билан маййит ўртасида бирор-бир воситасиз қатъий далиллар билан собит бўлган.\nҲажб сўзининг луғавий маъноси “тўсиқ”дир. Аммо ҳирмон бу шахсда топилган бир сабаб туфайли ундан меросхўрлик ҳукмининг олиб ташланишидир.\nИстилоҳда меросхўрнинг мерос олишда ундан кўра афзалроқ киши борлиги туфайли айрим ёки барча меросдан маҳрум этилишини англатади.\nҲажб икки қисмга бўлинади: ҳажбу-н-нуқсон ва ҳажбу-л-ҳирмон.\nФарз юзасидан белгиланган улуш миқдорининг бошқа бир шахс борлиги туфайли камайиши ҳажбу-н-нуқсондир. Масалан, эр якка ўзи ворис бўлганида мероснинг ярмини олади, аммо фарзанди борлиги учун унинг улуши тўртдан бирга камаяди.\nМарҳумга яқинроқ кимсанинг борлиги туфайли узоқроқ қариндошнинг ворисликдан чиқиб кетиш ҳолати ҳажбу-л-ҳирмон деб аталади. Масалан, марҳумнинг отаси борлиги учун бобосининг меросдан тўсилиши, ўғил борлиги туфайли ўғилнинг ўғли меросхўрликдан чиқиши.\nМеросдан маҳрум қилиш\nЮқорида зикри ўтган кишилардан бошқалари марҳумга яқинлари узоқдагиларни тўсиб бораверади. Бунинг қоидалари эса, албатта бирор шахс туфайли марҳумга нисбат берилган барча инсонлар ўша шахс билан бирга мерос олмайди. Масалан, бобо ота билан бирга. Аммо она бир бўлган ака-укалар бундан мустасно. Она мероснинг барчасига ҳақли бўлмагани учун она бир ака-укалар она билан бирга мерос олади.\nМеросдан маҳрум кишилар\nОта билан боболар ва она билан она ва отанинг оналари (бувилари) тушиб кетади.\n- Ота билан туғишган ака-укалар ҳам тушиб кетади.\n- Ўғил бор жойда ўғилнинг болалари меросдан тўсилади.\n- Туғишган ака-укалар ва опа-сингиллар ўғил, ўғилнинг ўғли, ота ва боболар билан тўсилади.\n- Шунингдек, отанинг болалари шулар билан ва туғишган ака-ука билан тўсилади.\n- Узоқ оналар, қайси жиҳатидан бўлишидан қатъий назар, яқин оналар билан тўсилади.\n- Онанинг болалари, ўғилнинг боласи, ота ва боболар фарзанд билан тўсилади.\nАгар ота-она бир опа-сингиллар меросдан 3/2, яъни сулсайн олса, ота бир опа-сингиллар тушиб кетади, фақатгина улар билан ака ёки ука бўлса, уларга асаба бўлади.\nМаҳжуб – меросдан маҳрум киши\nМеросдан тўсилган киши худди ака-ука ота ва она билан биргалик пайтидагидек меросдан тўсилади. Чунки бу иккаласи ота билан бирга мерос олмайди. Аммо она мероснинг учдан бирини олиш ўрнига олтидан бирини олишга сабаб бўлади. Отанинг онаси ота ва она билан бўлса ҳам, шундай бўлади. Аммо марҳум меросдан тўсолмайди.\nВориснинг мерос олишдан маҳрум бўлиш сабаблари\nМеросдан маҳрум бўлиш сабаблари тўртта:\n1. Қуллик, у комил қул бўладими, ноқис қул бўладими фарқи йўқ. Бировнинг тасарруфида бўлган қул ҳеч бир қариндош уруғларидан мерос олмайди.\n2. Қасос ва каффоратни вожиб қилувчи қотиллик. Агар ворис меросхўрини ўлдирса, ундан мерос ололмайди. “Қотилга ўлдирилган кишининг қолдирган меросидан ҳеч нарса берилмайди” ҳадисига мувофиқ қотилга мерос берилмайди.\n3. Икки динда бўлиш. Пайғамбаримиз (с.а.в.): “Кофир мусулмон кишидан, мусулмон эса кофирдан мерос олмайди”, – деганлар. Масалан, ота мусулмон, ўғил кофир бўлишига ўхшаш.\n4. Ҳукм ёки ҳақиқат жиҳатидан диёрнинг турли хил бўлиши. Дору-л-ҳарбдаги жангчи ва зиммий, яъни мусулмонлар диёрида яшовчи кофир кабидир. Чунки вилоят, яъни шартноманинг бузулиши билан уларнинг ўртасидаги мерос олиш ва бериш узилади. Зеро, мерос вилоят ва миллатларнинг бир хиллик устига қурилган.\nАбу Бакр Розий. ТУҲФАТУ-Л-МУЛУК китобидан. -Б. 269


Кун мавзулари, 24 июл 2014\n22 январ 2020, Тошкент вақти: 07:08\nпайшанба 24 июл 2014\nРоссиядан тобутда қайтаётган ўзбекистонликлар сони ортмоқда. Биргина Андижон вилоятига ой бошидан буён камида 10 муҳожирининг жасади келтирилди. Санкт Петербургдаги “Ёшлар” ҳаракати фаоллари 4 йил ичида турли сабаблар билан Россиядан юртига ўлиги юборилган ўзбекистонликлар сони 48 минг 674 кишига етган.\nТемур ҳайкалини ясаган Илҳом Жабборов президент назаридан қолди\nМустақил Ўзбекистон тимсолига айланган учта катта монумент муаллифи, 69 яшар ҳайкалтарош Илхом Жабборов молиявий текширувлардан безор бўлиб санъатни тарк қилди. Яқинларининг айтишича, ҳайкалтарош Ўзбекистон президенти билан бахслашишга журъат қилгани боис исталмаган шахсга айланган.\nАнгрен педагогика институти 168 ўқитувчиси ишсизлар сафига қўшилмоқда\nМирзиёевни судга берган зоминлик фермер жиннихонадан чиқарилди\nЖиззахлик инсон ҳуқуқи фаоли ва фермер Алиқул Саримсоқов 16 кунлик мажбурий тутқунликдан сўнг руҳий касалликлар шифохонасидан озод этилди. Саримсоқовга кўра, касалхона бош врачи ундан шикоят хатлари ёзишни тўхтатиш, ҳукуматдагиларни тинч қўйишни талаб қилган.\nЧирчиқ-Тошкент йўналишидаги таксилар шоҳ бекати кўчирилди\nЯпония элчихонаси коррупцияга оид иддаони рад қилди\nТошкентдаги Япония элчихонасига яқин манбалар элчихона қўриқчилари учун ажратилган ойлик қоровулбоши ва бир мулозим томонидан "туя қилинаётганини" иддао қилмоқда. Элчининг иккинчи котиби Накамура Томоки жаноблари Озодликка берган интерьвюсида элчихонада коррупция борлигига оид иддаоларни рад қилди.\nЎзбеклар жамияти: Жаноблар, Москвага элчи тайинлашда яна адашманг!\nРоссиядаги ўзбек жамоалари Ўзбекистон Ташқи ишлар вазири Абдулазиз Комиловни Москвага аввалгиси каби "масъулиятсиз, тарафкаш ва вазифасини бажармайдиган" элчи қўймасликни сўраб очиқ хат эълон қилди. Ўзбекистоннинг Россиядаги Фавқулодда ва Мухтор элчиси Зиёдулла Пўлатхўжаев шу ой бошида танқидлар остида чақиртириб олинди.\nХорижда бўлганлар паспорт олиш учун МХХ суҳбатидан ўтмоқда\nБухоро вилояти Қоракўл тумани ИИБ хориждан келган фуқароларга паспорт беришдан олдин уларни миллий хавфсизлик хизматига суҳбатга юбормоқда. МХХ ходимлари эса фуқароларнинг телефонларигача текшириб, хорижда кимлар билан учрашганию диний оқимларга алоқаси бор-йўқлигини суриштиряпти.\nТошкентда мол гўшти қимматлади, шакар нархи барқарор\nПойтахтдаги дўкон ва супермаркетларда мол гўшти қимматлаб бир килоси 25 мингдан 39 минг сўмгача сотилмоқда. Гўшт нархи ошгани об-ҳаво иссиқлиги учун мол камроқ сўйилаётгани билан изоҳланмоқда. Айни пайтда, бир неча ҳафта олдин ур-йиқитларга сабаб бўлган шакар ҳамма дўконларда навбатсиз 3200 сўмдан сотилмоқда.\nШўрчининг тоғли қишлоқларида бўрилар чорвани бўғизлаяпти\nСурхондарё вилоятидаги Шўрчи туманининг тоғ ён бағридаги қишлоқларда яшовчи аҳолининг чорвасига бўри ҳужум қилмоқда. Озодлик манбаларига кўра, Ҳисор қўриқхонасидан тушиб келган бўрилар қўй-қўзиларни бўғизлаган. Айни пайтда туман овчилар уюшмаси бўриларни йўқ қилишга сафарбар қилинган.\nШифобахш суви билан танилган Нурота зиёратгоҳига сафар\nОзодлик блоггери Навоий вилоятидаги қадим Нурота зиёратгоҳига сафар қилди. Ёз келиб, яна зиёратчиларга тўлиб-тошган бу маскан ёзу қишда 19 ярим даража ҳарорат сақланадиган минералларга бой чашмаси ва унинг афсоналарга бой балиқлари билан танилган.


Покистонлик таниқли модел ўлдирилган - BBC O'zbek\nПокистонлик таниқли модел ўлдирилган\nБир неча кун олдин дунё оммавий ахборот воситаларининг қаҳрамонига айланган покистонлик таниқли модел ва блоггер Қандил Балуч ўз акаси томонидан ўлдирилган. Тахмин қилинишича, у "номус учун" қатл қилинган.\nФожеа жума куни кечқурун Панжоб вилоятида содир этилган.\nПолициянинг айтишича, Қандил бўғиб ўлдирилган.\n26 ёшли Қандил Балуч консерватив Покистон мезонлари бўйича жанжалли очиқ-сочиқ сурат ва видеолари билан танилган, уларни доимий равишда ижтимоий тармоқларга жойлаб борар эди.\nОчиқ либосларда суратга тушишни ёқтирадиган Қандилни америкалик ижтимоий тармоқ юлдузи Ким Кардашьянга қиёслашганди журналистлар ва интернет фаоллари.\nБу мамлакатда аксар хотин-қизлар оталари ё эрлари рухсатисиз ҳатто кўчага ҳам чиқишолмайди.\nҚандил эса ҳатто чўмилиш кийимидаги тасвирлари ҳамда "қип-яланғоч суратимни намойиш этаман" каби зиддиятли гапларини ҳам интернетга қўйган эди.\nКўпчилик уни тақиқлашни талаб қилган.\nЛекин Қандилнинг суратларини томоша қиладиган покистонликлар ҳам жуда кўп бўлган.\nЯқиндагина у диний уламо билан меҳмонхонада тушган суратини намойиш этди. Унинг сўзларига кўра, диндор мухлис бирга тушлик вақтида ўзининг қўлини сўраган. Қандилнинг бу сурати кескин баҳсу мунозараларга сабаб бўлди ўшанда.\nНатижада имом ишидан четлаштирилган, Балоу эса таҳдидлар ола бошлаган.\nПокистонда "оила шаъни учун қотиллик" яқинларини "шарманда қилган"ларга нисбатан қўлланилиши одатий ҳол саналади. Кўп ҳолларда уларнинг қурбонлари аёллардир. Айбдорлар эса аксарият вазиятларда енгил жазо олишади ёки умуман қутулиб қоладилар. Кузатувчиларга кўра, бу манзара Покистон ва Афғонистонда аёлларнинг тобора кўпроқ нишонга айланиш сабаблари ҳисобланади.


Ўйин 2013 йил 19 май куни “Ўзбекистон” телеканали орқали намойиш этилди.\nЎйинда Зуҳриддин Ёмиддинов жамоаси иштирок этди.\nЗуҳриддин Ёмиддинов — “Турон банк” ходими\nШерали Турсунов — “Пахтасаноат” илмий маркази ходими\nДониёр Шокиров — Тошкент давлат санъат ва маданият институти магистранти\nШухрат Ёмиддинов — “Ипак йўли” банки ходими\nНизомиддинхўжа Ниғмонов — “Ўзгазлойиҳа” МЧЖ бош муҳандиси\nТемур Мадалимов — Тошкент давлат шарқшунослик институти талабаси\nШерзод Шукуров – Бекободдан\nМиржалил Нурматов – Тошкент ша ҳридан\nРизвон Абдуқаххоров – Самарқанд\nАзиз Валиев – Ёзёвон\nДилобар Шодиева – Ғузор\nЖўравой Хайитбоев – Бухоро\nМақсудахон Юнусова – Қувасой\nЖалолиддин Ниёзов – Қўшработ\nЗеро саволларида Нодира Азизова, Навоий вилояти Хатирчи тумани ҳамда Жўравой Хайитбоев, Бухоро вилояти Вобкент туманидан.\nДуплет саволларида Самандар Исломбеков, Янгийўл шаҳридан.\nДилобар Шодиева – Қашқадарё вилояти, Ғузор тумани, Жарариқ қишлоғидан\nШимолий Америкадаги денгиз сатҳидан анча баландда бўлган Маҳапка деган ҳинду қабиласидаги фуқароларни ҳаммасида қон босими ўта нормал даражада бўлиши текширув ўтказганларда қизиқиш уйғотган. Денгиз сатҳидан анча юқорида яшовчи аҳолининг кўпчилигида артеллириал қон босими доимо баландроқ бўлиши қайд этилади. Маҳапка қабиласидагиларни бундай нормал қон босимида бўлиши катта бир компанияни қизиқтириб қўяди. Натижада ўша қабиланинг юзлаб фуқароларини катта маошлар эвазига ишга таклиф қила бошлашган. Диққат савол, мазкур компания нима иш билан шуғулланган?\nНизомиддинхўжа Ниғмонов жавоб берди:\nЎйлашимизча, бу катта компания осмонўпар биноларни қуриш билан шуғулланган.\nМаҳапка қабиласи аъзоларини баланд жойларда қон босими нормал ҳолатда бўлиши кўп қаватли, осмонўпар биноларни қуриш билан шуғулланадиган компанияни қизиқтириб қўйган ва уларни ишга ола бошлаган.\nНодира Азизова, Навоий вилояти Хатирчи туманидан.\nЭр бозорга кетаётганда, унга хотини шундай таъкидлабди: “Бозордан шундай нарса олиб келингки, уни ўзимиз ҳам ейлик, товуғимиз ҳам есин, молларимиз ҳам истеъмол қилсин”.\nБу гапни эшитиб, эр бозордан уни олиб келибди. Савол, нима олиб келган?\nШерали Турсунов жавоб берди:\nҚовун олиб келган.\nҚовунни ўзлари ҳам еса бўлади, уруғларини товуқларига беришади, пўчоғини эса молларига. Бу тўғри жавоб эди.\nЖўравой Хайитбоев – Бухоро вилояти Вобкент туманидан.\nЯпон хоккулари хоҳлаган мавзуларда ёзилишидан хабарингиз бор. Хатто хокку ёзувчи хаваскор шоирлар ҳақида ҳам хокку бор экан. Тингланг:\nХокку ёзаман деб,\nМарҳамат қилиб, тўрт бўғинли иккита сўз билан хоккуни якунланг.\nЗуҳриддин Ёмиддинов жавоб берди:\nЖавобимиз чала шоир.\nУшбу масалада экспертлар - Бобур Ёқубов, Саидкамол Абдураззоқов ва Жобир Аҳмедовларга мурожаат қилинди. Ҳамда уларнинг фикри бўйича жамоа жавоби қабул қилинди.\nЖалолиддин Ниёзов – Қўшработдан.\nЯва ороли бўйича илмий изланиш олиб борган олимлар фикрича, орол маданияти ва дунёқараши шаклланишида биз сўрамоқчи бўлган нарса муҳим ўрин тутган. У нарсасиз биронта уйни, биронта кўприкни, биронта идишни, мебелни, уй девори-ю, даладаги қўриқчигача тасаввур қилиб бўлмас экан. Айтингчи, саволда нима ҳақида гап бормоқда?\nТемур Мадалимов жавоб берди:\nГарчи ўзимдан қамиш варианти чиққан бўлса-да, аммо мен бамбук жавобини бермоқчиман.\nЯва оролини бамбуксиз тасаввур қилиб бўлмайди. Тўғри жавоб бамбук эди.\nКардинал Решелье олмани яхши кўргани ёзиб қолдирилган. У ўз шифокорига олмадан малҳам тайёрлашни буюрган. Олмадан тайёрланган малҳам, бугун айрим инсонлар орасида машҳур. Диққат, сандиқчада нима бор?\nФикримизча, сандиқчада помада, лаб бўёғи бор.\nФранцуз тилида олма “пам” деб аталади. Шифокор тайёрлаган малҳам, кейинчалик унга асос солган. Бу – помада эди!\nЖанубий Кореяда “Ёнданда” деган миллий байрам бўлиб, унинг иккинчи номи “Аждарҳо учун кўза” деб аталади. Шу байрам арафасида ҳамма кўза сотиб олишга шошилади. Кулоллар ўз маҳсулотларини бозор дарвозаси олдига ёйишга ҳаракат қилишади. Диққат савол, нега бу байрам арафасида кўзалар ҳатто бозорлардан кўчаларга ҳам чиқиб кетади?\nДониёр Шокиров жавоб берди:\n“Ёнданда” байрамида аждарҳо учун кўза сотиб олиб, уларни аждарҳо шарафига синдирса керак. Шу сабабли бозорни ифлос қилмаслик мақсадида кўчага олиб чиқиб сотишар.\nБу байрамда иккита қоида бор. Биринчиси, кўза нархини савдолашмаслик. Иккинчи қоидачи эса, кўзаларни кўчаларгача олиб чиққан. Иккинчи қоидага кўра, харидорлар кўзларига биринчи кўринган кўзани сотиб олишлари шарт. Шу сабабли ҳам, кулоллар кўчаларга кўзаларини ёйишга ҳаракат қилишади, чунки биринчи кўзга кўриниб, кўпроқ кўза сотиш учун.\nМуҳаммаджон Иномжонов – Наманган шаҳри Ўста Рўзмат кўчасидан.\nСандиқча ичидаги мосламанинг илк нусхалари 1956 йилда ихтиро қилинган. Уни пайдо бўлишига микротўлқинли печ сабаб бўлган. Аниқроғи печнинг зарур бир қисми сабаб бўлган. Диққат савол, сандиқчада аниқ нима бор?\nСандиқчада секундомер бўлса керак.\nЖўравой Хайитбоев – Бухоро вилояти, Вобкентдан.\nУшбу савол жавобини сандиқчага солиб чиқмоқчи эдик, аммо афсус бозордан буни топа олмадик. Бу сизларга ёрдам.\n19 асрда Франция ва Англия жуда катта уруш кайфиятида бўлганидан хабарингиз бор. Инглизлар бир маҳсулотни Францияга ва унга тегишли колонияларга киришини таъқиқлаб қўйишади. Бу маҳсулот инглиз колонияларидан биридан Европага олиб келинар эди. Сезганингиздек, бу Европада ўсмайдиган маҳсулот. Англия монополияси туфайли унинг ўрнини босувчи бошқа маҳсулот олиб келинди Европага. Диққат савол, гап нима ҳақида кетмоқда?\nАнглиянинг бу колонияси Ҳиндистон эди. Ўша вақтда Англия Ҳиндистондан шакарқамиш олиб келиб, унга монополия ўрнатган эди. Бунинг натижасида Европада унинг ўрнини босувчи бошқа маҳсулот етиштирила бошланади. Бу маҳсулот – қанд лавлагиси эди.\nСандиқчада, бир муаллифнинг бадиий асари бор. Муаллиф 1827 йили бир газетада чоп этилган мақолани ўқигач, шу романнинг ғояси пайдо бўлади. 1827 йили Гренобль шаҳар судида Антуан Бертеннинг иши кўрилиб, унга шундай айб қўйилган эди: асли темирчининг ўғли бўлган Бертен зодагонлар хонадонида ўқитувчи бўлиб ишлаб, шу хонадон аёлини ёқтириб қолади ва унинг ўлимига сабаб бўлади. Шу икки жумла хабар сандиқчадаги асарнинг пайдо бўлишига олиб келган. Дииқат савол, сандиқчадаги асар номини топинг?\nСандиқчада Стендалнинг “Қизил ва қора” асари бор.\nБу асар Стендалнинг “Қизил ва қора” асари.\nДуплет саволлари. Дуплет саволлари муаллифи Самандар Исломбеков, Янгийўл шаҳридан.\nДоктор Индиана Жонс фильмлардан бирида шундай дейди:\n“Археология ҳақиқатни қидирадиган фан эмас. Археология...” Савол, Индиана Жонс фикрича, археология нимани қидиради?\nАрхеология саргузаштни қидирадиган фан бўлса керак.\nИндиана Жонс ўз лексияларида талабаларга шундай уқтиради:\nАрхеология ҳақиқатни қидирадиган фан эмас, у далилларни қидирадиган фандир!\nБолалар учун пластмассадан ўйинчоқ ишлаб чиқарадиган “Lego” фирмаси 1990 йилдан бошлаб, пластмасса таркибига сулфат-барий моддасини қўша бошлаган. Буни иккита сабаби бор эди. Биринчидан, агар болалар ўша кичкина ўйинчоқларни ютиб юборса ҳам, уларнинг организми заҳарланмас экан. Иккинчи сабаби ҳам ўйинчоқларни ютиб юборганда, болалар хавфсизлиги учун қилина бошланган. Диққат савол, иккинчи сабабини топинг.\nУшбу модда рентген нурларида осон аниқланади.\nСабаби агарда болалар кичик ўйинчоқларни ютиб юборса, сулфат-барий таркибида мавжуд бўлган ўйинчоқчалар рентген нурларида осон аниқланади!\nШу билан 2013 йилдаги Олий лиганинг иккинчи ўйини ҳам ғалаба билан тугади.\nТошкент шаҳридан Миржалил Нурматовнинг биринчи кўринган кўзани сотиб олиш ҳақидаги саволини жамоа энг яхши савол деб топди.\nБобур Ёқубов – Низомиддинхўжа Ниғмонов учун овоз берди;\nЖобир Аҳмедов – Низомиддинхўжа Ниғмоновга овоз берди;\nСаидкамол Абдураззоқов – Зуҳриддин Ёмиддиновга овоз берди;\nЎйиннинг энг яхши билимдони Низомиддинхўжа Ниғмонов дея эътироф этилди.


Доналд Тускнинг Тожикистонга расмий ташрифи – дипломатик муҳим ютуқ Featured\nДоналд Тускнинг расмий ташрифи Тожикистон Республикасининг Европа Иттифоқи билан фойдали муносабатлари йӯлини янги тарихий босқичда кенгайтирди. Журналист Бахтиёри Қутбиддин сиёсий ва ижтимоий масалалар эксперти, Тожикистон Миллий университети халқаро муносабатлар факултети декани Холмаҳмад Самиев билан Европа Кенгаши президенти Доналд Тускнинг Тожикистонга расмий сафари ҳошиясида суҳбат ӯтказди.\n- Европа Кенгаши президенти Доналд Тускнинг расмий ташрифини Тожикистон сиёсий ва дипломатик тарихида янги саҳифа, дея аташ мумкинми?\n- Албатта, янги тарихий босқичда Европа Кенгаши президенти муҳтарам Доналд Тускнинг расмий сафари тожик дипломатияси тарихида янги саҳифани очди. Гарчанд Европа мамлакатлари расмий намояндалари ва халқаро ташкилотлар раҳбарияти мустақилликнинг 27 йили мобайнида Тожикистон Республикасига кӯп марта ташриф буюришган бӯлишса-да, бироқ охирги сафар ҳассос геосиёсий босқичда дипломатик муносабатлар мустаҳкамланишида муҳимроқдир. Устига-устак, ушбу сафар доирасида Доналд Туск Тожикистон Республикаси Ҳукумати душманларининг ахборот ҳужумлари оқибатида бошқача кӯринган кӯпгина ички сиёсий, ижтимоий, маданий, мафкуравий воқеиятларни яқиндан мушоҳада қилди ва вазиятни тӯғри англаб етди. Шу сабабли, бу ташрифни, шубҳасиз, Тожикистоннинг Европа Иттифоқи билан дипломатик муносабатида янги саҳифа, дея аташ мумкин.\n- Доналд Тускнинг Тожикистонга сафари воқеиятини қандай баҳолайсиз?\n- Доналд Туск матбуот анжуманида сафари Европа Иттифоқининг Марказий Осиё мамлакатлари учун янги стратегияси қабул қилиниши доирасига тӯғри келгани ҳамда Тожикистон Республикасига ташриф буюрган Европа Кенгашининг биринчи президенти сирасига киришини таъкидлади. Шу туфайли Доналд Тускнинг расмий ташрифи Европа Кенгашининг Тожикистон Республикаси билан мустаҳкам ҳамкорликларини баён этади. Дарвоқе, Тожикистон Республикаси Европа Иттифоқи, бошқа нуфузли минтақавий ва халқаро ташкилотлар билан мустаҳкам ҳамкорликка эга ҳамда очиқ сиёсат доирасида дунёнинг барча мамлакатлари билан ҳамкорлик қилади. Жумладан, Европа Иттифоқи Тожикистон Республикасининг муҳим шерикларидан саналади. Бу нуқтани Европа Кенгаши президенти Доналд Туск Тожикистон Республикаси Президенти муҳтарам Эмомали Раҳмон билан мулоқотдан кейин матбуот анжуманида аниқ тарзда баён этди: «Тожикистон Европа Иттифоқи учун муҳим ва стратегик шерик сифатида сақланиб қолади». Шунингдек, Европа Кенгаши президенти Тожикистоннинг минтақавий жойлашуви стратегик нуқтаи назардан муҳим бӯлиб, Тожикистон Республикасининг Европа ва Осиё ӯртасидаги роли замонавий шериклик учун янги йӯлларни очишини айтди. Шу сабабли, Тожикистоннинг Европа Иттифоқи билан ҳамкорликлари янгича босқичга чиқмоқда ҳамда бу янги асосда кейинги ӯзгаришларни кутиш мумкин.\n- Сизнингча, Тожикистон Республикаси Президенти Эмомали Раҳмоннинг Европа Кенгаши президенти Доналд Туск билан мулоқоти доирасида миллий давлатчилик ташқи сиёсати истиқболига таъсир этувчи қандай муҳим масалалар муҳокама қилинди?\n- Дастлаб шуни эслатиб ӯтиш жоизки, Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмон Европа Кенгаши президенти Доналд Тускни самимияту ҳамжиҳатлик фазосида кутиб олиб, меҳмонни кутиб олиш маросимини давлат сафари талаблари ва таомилларига кӯра амалга оширди. Яъни кутиб олиш маросими Фахрий горд қӯмондони рапорти, миллий мадҳиялар янграши, аскарлар сафи ёнидан ӯтиш, олиймақом меҳмоннинг Тожикистон давлат байроғига эҳтиром кӯрсатиши, икки томон расмий ҳайъатлари билан танишувдан бошланиб, Фахрий горд қисму бӯлинмалари ҳарбий паради билан якунига етди. Сӯнгра олий даражадаги мулоқот Тожикистон Республикаси Президенти Эмомали Раҳмон ва Доналд Тускнинг ӯзига хос учрашуви ҳамда кейин Тожикистону Европа Иттифоқи ҳайъатлари кенг музокаралари билан давом этди. Мулоқот чоғида Тожикистон Республикаси ва Европа Иттифоқи ӯртасидаги муносабатлар ҳозирги ҳолати ва истиқболлари муҳокама қилинди. Мулоқот чоғида томонлар бир қатор масалалар, жумладан, Тожикистону Европа Иттифоқи сиёсий, иқтисодий ва ижтимоий ҳамкорликлари муҳим масалалари, аввал имзоланган ҳужжатлар татбиқи, жумладан, Тожикистон ва Европа Иттифоқи ӯртасида ҳамкорлик ва шериклик келишувини муҳокама қилишиб, Ҳамкорлик Кенгаши, Ҳамкорлик комитети ва уни ривожлантириш подкомитетлари, Сиёсий ва хавфсизлик диалоги, Инсон ҳуқуқи диалогининг муносабатларни мустаҳкамлашдаги ролини ижобий баҳолашди.\n- Албатта, минтақавий хавфсизлик ва барқарорлик масалалари бугунги куннинг муҳим мавзулари сифатида суҳбат доирасидан четда қолмади…\n- Ҳа, мулоқот жараёнида минтақавий хавфсизлик ва барқарорлик масалалари, жумладан, терроризмнинг салбий кӯринишлари, унинг даҳшатли оқибатлари, минтақа ва жаҳонда диний-мазҳабий терроризму экстремизм тарқалиши, наркоик моддалар ноқонуний муомаласи хатари ва қурол-яроқлар контрабандасига қарши биргаликда курашиш ҳақида фикр алмашинди. Бундан ташқари, Европа Иттифоқи, хусусан, БОМКА ва КАДАП билан Афғонистон чегарасидаги давлат чегараларини ҳимоялаш иқтидорини мустаҳкамлаш йӯналишидаги ҳамкорликлар алоҳида зикр этилиб, Афғонистон шимолида террорчи гуруҳларнинг йиғилиши, Европа Иттифоқининг янада кӯпроқ ёрдамлари воситасида чегара чизиқларини мустаҳкамлаш тадбирлари бундан кейин ҳам давом этишига ишонч билдирилди.\nҲаммадан муҳими, Европа Иттифоқи ва Европа Кенгаши президенти Доналд Туск турли таҳдиду хатарлар билан юзма-юз турган минтақавий хавфсизлик ва барқарорлик масалалари жиддийлигини яхши англаб етди ҳамда хавфсизлик мушкулликларини ҳал этиш ва давлат чегараларини ҳимоялаш йӯлида устувор қадам ташлади.\n- Кечирасиз, учрашув чоғида минтақадаги сиёсий исломдан ибтидо олувчи диний-мазҳабий экстремизм ва терроризм мавзуси томонларнинг (Доналд Туск ва Тожикистон Республикаси Ҳукумати назарда тутиляпти) бевосита диққат марказида бӯлдими?\n- Минтақадаги диний-мазҳабий экстремизм ва терроризм кӯпроқ сиёсий исломга алоқадор бӯлган бугунги куннинг ҳассос мавзуси сифатида минтақа хавфсизлигу барқарорлиги масалалари ҳошиясида муҳокама қилиб ӯтилди. Европа Кенгаши президенти минтақада сиёсий ислом ниқоби остида пайдо бӯлган ва нуфузга эга бӯлишни истовчи диний-мазҳабий терроризму экстремизм масалаларига доир жиддий маълумотга эга ҳамда баъзи минтақавий ва халқаро қудратлар томонидан йӯлга қӯйиладиган сиёсий дастурлардан хабардор эканлиги аниқ. Бундан ташқари, сиёсий ислом ниқоби остида минтақалар хавфсизлиги ва барқарорлигини савол остида қолдираётган мазҳабий жаҳолатпараст ва экстремистик гуруҳларга қарши кураш ҳам Европа Кенгаши президенти иш дастурида ӯз ӯрнига эга ҳамдаЕвропа Кенгашининг юқори органларининг бу йӯналишда биргаликдаги курашни минтақа ва жаҳон барқарорлиги омили билишлари Доналд Тускнинг расмий сафари ютуқлари сирасига киради.\n- Маълумки, Европа Кенгаши президентининг Тожикистонга расмий сафари оммавий ахборот ҳамдамустақил ахборот-таҳлилий воситаларида кӯп муҳокама қилинди. Бу ҳақда қандай фикр билдирасиз?\n- Европа Кенгаши президенти сафари натижаларидан маълумки, Европанинг Ҳукумат ва дипломатик тузилмалари бу сафардан қониқиш изҳор этиб, унинг натижаларини ҳар иккала томон учун ижобий баҳолашди. Бошқа доиралар ва хусусан, наҳзат террорчи ташкилоти ниқоби остида яширинган баъзи экстремистик ахборот воситалари учун европалик сиёсатчи Доналд Тускнинг сафари ташвиш боисига айлангани табиийдир. Улар бу сафардан бошқа нарсани кутишганди, аммо уларнинг ниятлари амалга ошмади. Шу сабабли, ахборот агентликлари ва ижтимоий тармоқларда кескин танқидий мақолалар пайдо бӯлди. баъзи сайтлар, экстремистик ахборот агентликлари ва ижтимоий тармоқлари мақолаларида Доналд Туск Тожикистонда инсон ҳуқуқи ҳолатини ошкору танқидий муҳокамасини киришмагани ва куннинг бу доғли масаласини эътиборга олмагани ҳақида сӯз юритилди. Европа сиёсий раҳбарининг бу турдаги мулоқотини хорижий танқидчилар, жумладан, наҳзатчилар Марказий Осиёда Европа мавқеини мустаҳкамлаш мавзусига алоқадор деб билишади ҳамда шу асосда Туск Марказиё Осиёда муносабатларни мустаҳкамлаш учун эркинликларни поймол этувчи раҳбарлар билан муносабатни ёмонлашни истамайди, деган хулосага келишди. Шу тартибда Европа Кенгаши президенти Доналд Тускнинг Тожикистонга ташрифини миллатга қарши гуруҳлар ғаразли, дея баҳолашди.\n- Наҳзат (Тожикистонда фаолияти тақиқланган Ислом тикланиш партияси назарда тутиляпти), менимча, бу масалада бошқалардан кӯпроқ ранжиган, шундай эмасми?\n- Албатта, наҳзат раҳбарияти ва унга тегишли доиралар мулоқотнинг бундай тус олишидан шок ҳолатига тушишди ҳамда улар Европа Кенгаши президенти Доналд Тускнинг расмий сафари Тожикистон Республикаси давлати ва Ҳукумати учун самарали охирига етишига асло ишонишмаганди. Тожикистон миллий паймони ӯзбошимча ташкилотини ташкил қилган наҳзат элитаси ва унинг маслакдошлари Европа сиёсий раҳбари улар истакларини амалга оширишлари ва минтақада нуфуз пайдо этиш йӯлини кенгайтираётганлигидан қониқиш билдиришарди. «Демократик», «парламентаризм», «секуляризм», «либерализм» ва бошқка тушунчалардан суиистеъмол қилиш Тожикистон Республикаси Ҳукуматига қарши бӯлган баъзи хорижий сиёсий гуруҳлару ташкилотларнинг ҳар кунлик ишига айланиб қолган. Юқоридаги тушунчалар ниқоби остида улар Европада ӯзларини демократик тузум тарафдори қилиб кӯрсатиш ҳамда ғарбнинг қудратли ташкилоту давлатлари уларни қӯллаб-қувватлашини исташади. Жумладан, Европа Иттифоқи ва ЕХҲТга шикоят қилиш Европада тожик мухолифларининг силсила дастурларидан ҳисобланади. Бироқ, мушоҳада қилганимиздек, Тускнинг сафари манфаатпараст гуруҳлар фойдасига иш бермади ва Европа сиёсий раҳбари Тожикистондан Европага яхши таассуротлар билан қайтди. Хорижий мустақил ахборот агентликлари Тожикистон Ҳукуматига мухолиф у ёки бу гуруҳ манфаатига Доналд Туск сафари ҳақида анқидий мақолаларни ёритгани ҳамда уни демократияни ривожлантириш ва умуминсоний қадриятларни ҳимоялашга аҳамият берилмаган ташриф сифатида баҳолаётганликлари воқеий кӯзга ташланади. Эҳтиёжлар қондирилмагандан кейин танқидлар кӯпаяди. Бизнингча, мамлакат ташқарисида ӯзларини мухолифлар, дея атайдиган манфаатпараст тожик гуруҳларининг кескин танқидлари формуласи шудир.\n- Наҳзат ва ҳозир зикр этилган гуруҳлар халқаро ташкилотлар, Европа Иттифоқи ва Европа Кенгаши президенти шахси ҳимоясига таянишадими?\n- Аслида, Тожикистон миллий паймони ёлғон коалицияси бошида турган Тожикистон Республикаси Ҳукуматига қарши мухолиф номли гуруҳлар нуфузли халқаро ташкилотлар ва таъсир ӯтказувчи ғарб сиёсий иттифоқлари ҳимоясига эҳтиёжлари бор ҳамда хорижий қӯллаб-қувватлашлар доирасида ӯз фаолиятларини жонлантиришади. Бундан ташқари, улар ғарблик юксак мақомли идоралар сиймосида демократия армонларини ушатувчи ҳомийларни кӯришади ва бу ғарбликлар уларнинг тӯсиқларсиз фаолият юритишлари, инсон ҳуқуқлари таъмини, қонунлар ижроси ва эркинлари йӯлида сиёсий паёмлар, изҳоротлар тарқатишларига кӯмаклашиб турадилар. Аслида наҳзат мухолифларининг мафкураси демократик қадриятларга қарама-қарши бӯлиб, наҳзат раҳбарияти либерал ва демократик қадриятлардан сиёсий маъракаларда мафкуравий ва сиёсий қурол сифатида фойдаланишади ҳамда эркин фикрлилик ва дунёвийликни мадҳ этиш фақатгина мухолифлар мақсадига етиш воситасидир, холос. Шу сабабли, нуфузли халқаро ташкилотларга таяниш мухолиф гуруҳлар учун жудаям зарур. Афсуски, баъзи нуфузли халқаро ташкилотларнинг икки стандартли сиёсати радикал гуруҳлар минтақада нуфуз пайдо қилиши ва хатару беқарорлик кенгайиши боисига айланган.\n- Хориж инсон ҳуқуқи масалалари бӯйича баъзи экспертлари Тожикистонда 2015 йилдан кейин демократик қадриятлар сусайиши ва эркинликлар чекланиши кӯзга ташланади, деган фикрдадирлар. Бироқ Европа Кенгаши президенти Доналд Тускнинг суҳбатлари уларнинг бу иддаоларини шубҳали кӯрсатади. Шундай эмасми?\n- Фикрингизга қӯшиламан. Бундай дунёқараш ва фикр-андишага эга бӯлган шахслар наҳзатни етакчи куч сифатида кӯрсатмоқчи бӯлишади ва уни мамлакатдан ташқарида реклама қилишади. Бу янгилик эмас. Йиллар мобайнида мамлакат ичкариси ва хориждаги бир қатор мустақил экспертлар ушбу нуқтаи назарда эдилар ва ҳозир ҳам шундай. Мамлакат сиёсий фазосида наҳзатнинг бӯлиши Тожикистонда фикрий тартибсизликлар, мазҳабий иддаолар пайдо бӯлиши ва ижтимоий тармоқларда таассубнинг нуфуз пайдо қилишидан бошқа қандай мушкулни ҳал қилди? Наҳзатнинг мамлакат сиёсий саҳнасидан йироқлашишига наҳзатнинг ӯзи сабабчи бӯлди. Ӯзини билимдон кӯрсатишлар, ӯтакетган иддаолар, риёкорлик ва ниҳоят давлат тӯнтарувига уриниш наҳзат партиясини эгри йӯлга бошлади ҳамда фаолиятининг тақиқланишига сабаб бӯлди. Сайловлар ва улар шаффофлиги ҳақида шуни айтиш жоизки, тӯрт йил илгари парламент сайловида наҳзат партияси зарурий овозни ололмади ва парламентдаги ӯз ӯрнини қӯлдан чиқарди. Сайлов жараёнини минтақа ва халқаро нозирлар назорат қилишди ҳамда ӯша даврда республика сиёсий маъракаларини демократик воқеий сайловлар меъёрлари талабларига мувофиқ, дея баҳолашди. Албатта, сиёсий тадбир (парламент сайлови назарда тутиляпти) ӯтказилиши чоғида камчиликлар ҳам мавжуд бӯлиб, бу табиий ҳолдир. Аммо, умуман, Тожикистондаги сайлов яхши ӯтди ва халқ ва сайловчиларнинг зарурий овозларини олган шахслар мамлакат парламентига йӯл топишди. Агар наҳзат номзодлари мажлисга йӯл тополмаган бӯлса, бунда ким айбдор?\n- Европа сиёсий раҳбари ӯз расмий сафари доирасида Сарез кӯлини бориб кӯрди ва диёримизнинг бетакрор табиати билан танишди. Шунингдек, Европа Кенгаши президенти хушманзара Дарвоз ноҳиясига ташриф буюриб, турли ижтимоий табақа намояндалари билан самимий мулоқот ӯтказди. Бундай учрашувлар Европа сиёсий раҳбарининг Тожикистон халқи ва унинг бетакрор табиатига нисбатан фикрини ӯзгартириши шубҳасиз…\n- Албатта, ӯзгартиради. Доналд Туск нафақат Сарез кӯлини бориб кӯрди, балки дунёда тоза сувнинг энг катта манбаларидан бӯлиб, бетакрор табиатга эга бӯлган Сарез кӯлига ташриф чоғида Тожикистоннинг катта сув захираларига юқори баҳо бериб, диёримизнинг гӯзал ва бетакрор табиатини табиатнинг буюк хазинаси, дея атади. Доналд Тускнинг расмий сафарига асосланган батафсил телевизион дастурда Европа сиёсий раҳбарининг диёримиз бетакрор табиати, Тожикистоннинг мусаффо сув манбаи эканлиги, Давлат бошлиғининг сайёрада сув муаммоларига тегишли масалалардаги ташаббуслари ва халқни ичимлик суви билан таъминлаш ҳақидаги таассуротлари изҳор этилди. У Сарез кӯли томошасидан кейин ӯз таассуротларини шундай баён қилди: «Агар бу нодир кӯлга назар ташласак, энг аввало, табиатнинг бебаҳо неъмати – сувни кӯрамиз. Биз сувдан самарали, устувор фойдаланишимиз ва истеъмол қилишимиз керак. Зеро, табиатнинг бу неъмати муҳим бойлик ҳисобланади. Ҳақиқатдан ҳам, Тожикистоннинг бу бойлиги дунёнинг бошқа биронта давлатида йӯқ. Тоза-ю мусаффо сув ва хушманзара табиат, албатта, ҳар бир томошабинни ӯзига жалб этади. Тоғлар орасида яширин хазина бӯлиб, инсониятга нажот бағишлайди…»\nСафар давомида Европа Кенгаши президенти Доналд Туск Дарвоз ноҳиясининг Аёллар қасри ва «Чорчаман» истироҳатгоҳини бориб кӯрди. Аёллар қасрида ҳунармандлар фаолияти ва улар қӯл меҳнатлари маҳсулоти таништирилди. «Чорчаман» истироҳатгоҳида бӯлса, миллий таомлар ва мамлакатнинг ушбу тоғли ноҳияси аҳолиси ҳунарлари кӯргазмаси ташкил қилинган эди. Ташриф чоғида меҳмонлар ҳайъати мамлакатнинг бу минтақасининг кӯркам мавзелари-ю чашмалари томошасидан ҳаловат олишиб, жаннатмакон Тожикистон ва унинг заҳматкаш халқи ҳақидаги таассуротлари ӯзгарди. Мамлакат сиёсий, ижтимоий, маънавий, ҳунармандчилик, ижодий ва маданий вазиятини ӯз кӯзи билан кӯриш ташриф буюрувчиларнинг давлатимизга нисбатан фикрини ӯзгартирди. Ахборот воситалари ва телевидение дастурларида Европа сиёсий раҳбарининг фикри ӯзгарганини аниқ кӯриш мумкин эди.\n- Баъзан оммавий ахборот воситаларида Тожикистон Ҳукумати ва халқаро ташкилотлар ӯртасидаги келишмовчиликлар ҳақида гап кетади. Бу келишмовчиликлар Европа Иттифоқи ва европалик сиёсий раҳбарлар билан ҳам боғлиқ бӯладими?\n- Қайд қилиш жоизки, оғзаки келишмовчиликлар баъзан пайдо бӯлади, бироқ Тожикистон ва Европа Иттифоқи ӯртасида ҳеч қандай муаммо мавжуд эмас. Сӯнгра муҳим масалалар билан боғлиқ фикр алмашишлар ва мунозара-ю суҳбатлар ҳамиша халқаро ташкилотлар ва давлатлар раҳбариятлари фаолияти асосида турган ҳамда бугунги шароит ҳам бу қоидадан истисно эмас. Баҳсу мунозаралар ва танқидлар демократиянинг ривожланишига ҳисса қӯшади. Бундан ташқари, Европа сиёсий раҳбари Доналд Туск жанобларининг ташрифи мавзусига бағишланган матбуот анжуманида ОАВ намояндалари олдида Давлат бошлиғи Эмомали Раҳмон Тожикистон Республикаси ва Европа Иттифоқининг яхши ва дӯстона алоқалар давлатимиз мустақиллиги даврида тенгҳуқуқлилик, ӯзаро тушуниш, бир-бирига эҳтирому ишонч ва томонлар манфаатларига риоя этиш асосида йӯлга қӯйилиб, жаҳоннинг бу нуфузли ташкилоти бугун Тожикистоннинг халқаро майдондаги муҳим шерикларидан бири ҳисобланишини таъкидлади. Шунингдек, Тожикистон ва Европа Иттифоқи ӯртасида бир ӯн йил илгари имзоланган ҳамкорлик ва шерикчилик келишуви асосида томонлар робиталари мустаҳкамланиб, кенгайиб бормоқда. Тожикистон узоқ муддатли ва устувор тараққиёту йӯл ва воситаларини белгиловчи 2030 йилгача давр учун миллий тараққиёт стратегияси доирасида Тожикистон Республикаси Европа Иттифоқини Бирлашган Миллатлар Ташкилоти Тараққиёт дастури бараварида муҳим шерик сифатида бу стратегия татбиқида кӯришни истайди. Бошқача қилиб айтганда, Тожикистон давлати Европа Иттифоқининг Марказий Осиё мамлакатлари учун жорий йилда қабул қилинадиган янги стратегиясини самимий қабул қилади.\nМасъулият билан шуни айтиш мумкинки, Европа Иттифоқи ва Тожикистон Республикаси Ҳукумати ӯртасида ҳеч қандай тушунмовчилик мавжуд эмас. Европа сиёсий раҳбари мулоқоти ва мамлакатимизга ташрифи бу нуқтани яна бир марта исботлаб, Тожикистон давлати ва Европа Иттифоқи бирдамлиги масалаларида ӯзаро тушунишларини кучайтиради.\n- Мухолиф томон Тожикистонда инсон ҳуқуқий поймол этилиши, сӯз ва виждон эркинлиги заминасида чекловлар кӯзга ташланишини иддао қилади. Мухолифлар Европа Кенгаши президенти Туск жанобларидан айнан шу масалада қӯллаб-қувватловни кутишганди. Уларнинг бу фикрлари қай даражада тӯғри?\n- Номигина мухолиф бӯлганлар хорижда сиёсий имиж пайдо қилиш ва фаол сиёсий куч сифатида танилишлари учун сӯз эркинлиги ва инсон ҳуқуқи мавзусига эътибор қаратишади. Чунки Европада инсон ҳуқуқи ва инсон эркинликлари заминасида жиддий дастурлар амалга оширилиши ҳамда бу йӯналишда катта маблағлар ӯтказилишини билганликлари учун бундай мавзуларни кӯтаришни интилишади ва шу ҳисобдан кун кӯришади. Аммо Тожикистонда инсон ҳуқуқи ва эркинликлари ҳолатини Европа сиёсий раҳбари ӯз кӯзи билан кӯрди. Албатта, ушбу масалада Тожикистон ҳеч қандай муаммога эга эмас ва қонун юз фоиз ижро этилади, демаймиз. Мушкуллик ҳам мавжуд ва Ҳукумат бу йӯналишдаги камчиликларни бартараф этиш учун ҳаракат қилмоқда. Бошқа нуқта шуки, жамиятимиз муаммони ҳал этишда Ҳукумат билан жуда кам ҳамкорлик қилади ва баъзан фуқаролар томонидан бетарафлик ушбу муаммони оширади. Агар мухолифлар виждон эркинлиги деб бир нечта ноқонуний масжиднинг ёпилиши ва ё бир неча нафар наҳзатчи жиноятчининг маҳкамага тортилганини назарда тутишган бӯлса, қаттиқ хато қилишади. Виждон эркинлиги шу маънодаки, бир инсон мавжуд қонунлар доирасида алоқаси бӯлган ҳар бир ақида ва мазҳабга эргашади ва бошқа ақидага мажбурлаш асло мумкин эмас. Аммо мазҳабий доираларимиз ва хусусан, муҳофизакор ва мутаассиб руҳонийларимиз ӯз ақидаларини сингдиришга уриншади ҳамда уларга қарши ақидада бӯлган шахсларни кофир, дея ёмонотлиқ қилишади. Виждон эркинлиги шуми? Ёки виждон эркинлиги фақат мусулмонлар ва ҳанафий мазҳабига татбиқ этиладими? Бошқа мазҳабу ақидаларга майли бӯлганлар мавжуд қонун доирасида тенг ҳуқуқдан баҳраманддирлар. Шунинг учун, Тожикистон Республикаси Конституцияси мартаба-ю мақоми, дину мазҳаби ва миллатидан қатъий назар, барча фуқароларна баравар билади. Ёлғондан диндорлик ва тақводорлик қилмасдан, ушбу меъёрларга амал қилиш керак эди. Афсуски, бизнинг муҳитимизда диндорлик риёкорлик билан эгизак маъно касб этиб, ҳар риёкор диндордир ва ӯзини бошқалардан устун кӯради.\nБахтимизга Европа Кенгаши президенти Доналд Туск давлатимиз ва мамлакатимиз воқеиятидан яхши хабардор бӯлиб, бундан кейин ҳақиқатни бузиб кӯрсатувчиларнит яхши танийди.\n- Сизнинг суҳбатингиздан Европа Кенгаши президентининг Тожикистон Республикасига расмий сафари омадли бӯлди, деган маъно келиб чиқади…\n- Ҳа, Европа Кенгаши президентининг Тожикистонга расмий сафари омадли бӯлди. Меҳмонни юқори даражада кутиб олиш, мулоқоту учрашувлар ташкил этиш, Сарез кӯлига сафар, Дарвоз ноҳиясига ташриф, халқ ҳунармандчилиги маҳсулотлари, маданий жамоатчилик намояндалари билан танишув, диёрнинг бетакрор табиатини томоша қилиш ва ниҳоят, расмий сафардан ажойиб таассурот Европа Кенгаши президентини Тожикистоннинг ёрқин келажагига ишонтирди. Бундан ташқари, Туск жаноблари омадли дипломат сифатида Тожикистон Республикасига самарали сафар уюштирди ҳамда сиёсий раҳбарият ва ижтимоий табақалар билан мулоқоту учрашувларини узоқ вақт эслаб юради. Бунинг ортидан, ушбу сафар янги тарихий босқичда Тожикистон ва Европа Иттифоқининг икки томонлама муносабатларини ривожлантириш учун қулай асос яратади.\n- Мазмунли суҳбатингиз учун миннатдорман.


863 Ўқиш режими + -\nОдам боласига шайтоннинг таъсири бўлиши шубҳасиз. Фақат Аллоҳ таоло сақласагина, бу нарса бўлмайди. Инсоннинг заиф томонларидан унга таъсир қилиш учун шайтон ҳаракатда бўлиши ҳам аниқ. Шунинг учун ҳам нафсни поклаш масаласида қалбга шайтон таъсир кўрсатадиган йўлларни билиш катта аҳамият касб этади.\nҚалбни шайтоннинг васвасасидан ҳимоя қилиш вожиб. Бу иш ҳар бир мукаллаф бандага фарзи айндир. Вожибга етиш учун керак бўладиган нарса ҳам вожибдир, деган қоида бор. Шайтондан қалбни ҳимоя қилишда унинг кириш жойларини билиш керак бўлгани учун, мазкур кириш жойларини билиш иши ҳам вожиб бўлади.\n1. Fазаб ва шаҳват.\nFазаб ақлнинг кишанидир. Ақлнинг аскари заиф бўлса, шайтоннинг аскари кучли бўлади. Инсон қанча кўп ғазабланса, шайтон уни худди ёш бола тўпни ўйнагандек қилиб ўйнашга ўтади.\nЗотан, Набий соллаллоҳу алайҳи васаллам: «Нарсага бўлган муҳаббатинг кўр ва кар қилур», деганлар.\nҚалб кўзларининг нури ила шайтоннинг кириш жойлари кўрилади. Агар ўша кўзларни ҳирс ва ҳасад беркитиб қолса, кўриб бўлмай қолади. Ана ўшанда шайтон фурсатни ғанимат билиб, ҳасадчи ва ҳирсли одамга шаҳватга эриштирадиган ҳар бир нарсани зийнатлаб кўрсатиш пайидан бўлади.\nБунда таом ҳалол, пок бўлиши ҳам мумкин. Чунки таом шаҳватни кучайтиради. Шаҳватлар эса шайтоннинг қуролларидир. Кўп ейишда олти ёмон хислат борлиги таъкидланади:\n1) қалбдан Аллоҳнинг хавфи кетиши;\n2) қалбдан халойиққа раҳим кетиши. Чунки у ҳаммани тўқ деб ўйлайди;\n3) тоатни оғир кўриб қолиш;\n4) ҳикматли сўзни эшитса, таъсирланмаслик;\n5) мавъиза ва ҳикматли сўзларни гапирса, одамларга таъсир қилмаслиги;\n6) турли хасталикларнинг чиқиши.\n4. Кийим-кечак, асбоб-анжом ва уй-жойда зебу зийнатга ружуъ қўйиш.\nҚачон шайтон мазкур ҳолларнинг инсон қалбида урчиганини кўрса, дарҳол тухум қўйиб, болалайди. Мазкур одамни уй-жойини зийнатлашга чақиради: шифтни яхшила, деворларни чиройли қил, хоналарни кенгайтир, дейди.\nШунингдек, кийимларингни қойилмақом қил, уловнинг ҳеч кимда йўғини топ, дейди. Кўрибсизки, умрини шундай ишлар билан ўтказиб турибди. Бу ҳол давом этаверса, оқибатда банда куфрга бориши ҳам мумкин.\n5. Одамлардан тамаъгир бўлиш.\nЧунки қалбга тамаъгирлик ғолиб бўлса, шайтон, тинимсиз равишда унга кимдан тамаъ қилаётган бўлса, ўшанинг олдида турли риё ва ҳийла-найранглар билан жилваланишни зийнатлаб кўрсатади. Энг камида, у ўзи тамаъгирлик қилаётган одамни ўринсиз мақташга ўтади. Унинг розилигини топиш учун ҳар қандай гуноҳни қилишга тайёр бўлади.\nАллоҳ таоло «Анбиё» сурасида: «Инсон шошқалоқликдан халқ қилингандир», деган (37-оят).\nАллоҳ таоло «Исро» сурасида: «Инсон шошқалоқ бўлгандир», деган (11-оят).\nАллоҳ таоло «Тоҳа» сурасида: «Сенга ваҳийи битгунча Қуръон(тиловати)га ошиқма», деган (114-оят).\nЧунки ишларга уларни яхшилаб ўрганиш ва билишдан кейингина киришиш лозим. Яхшилаб ўрганиш эса тааммулга ва муҳлатга муҳтождир. Бу нарса шошқалоқлик билан бўлмайди. Шошқалоқлик инсонни пала-партиш иш қилишга мажбур қилади.\n7. Мол-дунё муҳаббати.\nКерагича молу дунёси бор одамнинг қалби хотиржам бўлади. Аммо ортиқча моли бор одамнинг ҳоли бошқача бўлади. У борига яна қўшиш пайига тушади. Мингини миллионга кўпайтириш унинг асосий мақсадига айланади. Шу тариқа мол-дунёнинг қулига айланади.\nМазкур сифатлар хайр-эҳсон ва нафақадан қайтаради ва тўплаб, жамлашга ружуъ қўйишга ундайди. Бу ишларни қилганларга эса аламли азоблар ваъда қилинган.\nСуфён роҳматуллоҳи алайҳи: «Шайтоннинг камбағалликдан қўрқитишдек кучли силоҳи йўқ. Агар банда ўшани ундан қабул қилса, ботилга ўзини уради, ҳақни ман қилади, ҳаводан гапиради ва Робби ҳақида ёмон гумонда бўлади», деган.\nБу нарса обидларни ҳам, фосиқларни ҳам баробар ҳалокатга олиб боради. Одамларни айблаш ва уларнинг камчилигини топиш ила машғул бўлиш йиртқичлик сифатларидан биридир.\nАгар шайтон ундай инсонга ўша ишни ҳақ деб зийнатлаб қўйса борми, ҳамма нарсани бир четга йиғиштириб қўйиб, ўша ишга барча имкониятини сарфлайдиган бўлади. У бундан хурсанд ва масрур бўлади. Ўзи шайтонга малайлик қилаётган бўлса ҳам, дин учун хизматдаман, дея мағрур бўлади.\nШайтон мутаассибларнинг баъзи ҳаддан ошганларига, фалон нарсанинг муҳаббатида ўлган одам жаннатга киради, деган бўлса, ўшани маҳкам ушлаб олиб юраверади.\nҲолбуки, Расулуллоҳ соллаллоҳу алайҳи васаллам Фотимаи Заҳрога: «Амал қил, мен сендан Аллоҳ таолодан бўладиган бирор нарсани беҳожат қила олмайман», деганлар.\n10. Илмсиз кишиларни Аллоҳ таолонинг зоти ва сифатлари ҳақида тафаккур қилишга мажбурлаш.\nБунда улар ақллари етмайдиган нарсага уриниб, динда шакка тушадилар ва турли хаёлларга борадилар. Улар бидъатга берилиб диндан чиқиши ҳам мумкин. Аслида эса ўзини энг ақлли деб юрганларнинг кўпи аҳмоқнинг каттаси бўлади.\nАллоҳ таоло «Ҳужурот» сурасида: «Эй, иймон келтирганлар! Кўп гумонлардан четда бўлинглар, чунки баъзи гумонлар гуноҳдир», деган (12-оят).\nЎйлаб кўрилса, ўзаро низолар ва келишмовчиликлар кўпинча бир-биридан ёмон гумон қилишдан келиб чиқади. Ундан четда бўлиш учун доимо кишилар ҳақида яхши гумонда бўлиш, улар ҳақида етган хабарларни яхшиликка йўйиш керак. Бу ҳақида ҳазрати Умар розияллоҳу анҳу: «Агар яхшиликка буришнинг бирорта йўли бўлса ҳам, мўмин биродарингдан чиққан сўз ҳақида фақат яхши гумон қил», деган эканлар.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Зинҳор ва зинҳор бадгумон бўлманглар. Чунки бадгумонлик сўзнинг энг ёлғонидир», дедилар».\nМуовия розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Агар одамларнинг айбини ахтарадиган бўлсанг, уларни бузасан», дедилар».\n«Пайғамбар соллаллоҳу алайҳи васаллам масжидда эътикоф ўтирган эдилар. Мен кечаси у Зотнинг зиёратларига келдим, бироз гаплашдим, сўнг уйим томон турдим. Ул Зот мени кузатгани мен билан турдилар. (Ул Зотнинг уйи Усома ибн Зайднинг масканида эди.) Бас, ансорийлардан икки киши ўтиб қолди. Улар Пайғамбар соллаллоҳу алайҳи васалламни кўришлари билан тезлаб қолдилар.\nШунда у Зот: «Икковингиз шошилманг, бу (аёл) София бинти Ҳуяйдир», дедилар.\nКишилар кўнглига ёмон гумон келтириши мумкин ишларда эҳтиёт бўлиши кераклигини кўрдингизми?! Пайғамбаримиз соллаллоҳу алайҳи васаллам ҳалиги икки киши қоронғуда аёл киши билан турилганини кўриб ҳар хил хаёлга бормасинлар, деб, бу аёл хотинлари эканини айтиб қўйдилар. Ёмон гумондан сақланиш лозим. Ким одамлардан ёмон гумонда бўлса, ўша одамнинг кўнгли бузуқ бўлади.\nМўмин доимо узр истайди, мунофиқ эса айб истайди.\nМўмин барча халойиққа нисбатан кўнгли пок бўлади. Мунофиқ эса унинг тескариси бўлади.\nЮқорида зикр қилинган сифатлар шайтон учун инсон қалбига йўл очадиган нарсалардир. Уларнинг ҳаммасини санаб ўтиш ҳам қийин. Одам боласидаги ҳар бир ёмон сифат шайтон учун қуролдир, унинг қалбига кириш эшигидир. Бас, шундай экан, мурид шайтон кириши мумкин бўлган ўша эшикларнинг барчасини мазкур ёмон сифатлардан қалбини поклаш йўли билан беркитиши лозим.\nАна ўшанда шайтон мурид қалбига кириб, қарор топа олмай қолади. Фақат баъзи кичик уринишлари қолиши мумкин. Бу кичик уринишлар эса Аллоҳ таолонинг зикри ила тўсилади. Чунки ҳақиқий зикр фақатгина қалб тақво ила обод бўлгандан ва ёмон сифатлардан поклангандан сўнггина юзага келади. Қалбга таъсири ўтмайдиган зикр, қуруқ гап ўлароқ, шайтонни ҳам даф қилишга ярамайди.\nШунинг учун ҳам Аллоҳ таоло «Аъроф» сурасида: «Тақво қилувчилар, агар уларга шайтондан бир шарпа етса, албатта, зикр қиларлар, бас, кўрибсанки, улар (тўғри йўлни) кўрувчи бўлиб турибдилар», деган (201-оят).\nАгар қалбда шайтонга қут бўладиган нарса бўлмаса, у зикрнинг ўзи билан ундан узоқлашади. Агар қалбда шаҳватлар жойлашган бўлса, ундан шайтонни даф қилишга зикрнинг кучи етмайди. Ёмон сифатлар ва ҳавойи нафсдан холий бўлган тақводор қалбларга шайтон шаҳватлар туфайли эмас, зикрдан ғофил бўлгани учун ҳуруж қилади. Агар бундай қалбнинг эгаси зикр қилса, шайтон дарҳол чекинади.\n00:49 / 25.04.2018 1080\n06:55 / 06.03.2018 1078\n22:32 / 06.12.2017 2517\n20:22 / 26.02.2017 3055\n22:00 / 07 декабрь 217


АҚШнинг зарбасига учраган Шайрат аэродроми фаолиятини тиклади\nСурия ҳарбий-ҳаво кучлари АҚШ томонидан ракета зарбасидан кейин бир кун ўтиб Шайрат аэродромидан парвозларни амалга оширишни қайта йўлга қўйди. Бу ҳақда РИА “Новости” ахборот агентлиги хабар бермоқда.\n"Авиабаза ишчи тартибда ишламоқда. Самолётлар қўйилган вазифаларни бажармоқда ва террорчиларга зарба бериш учун жанговар парвозларни амалга оширмоқда", деб айтди Сурия армиясининг авиабазадаги зобити.\nАввалроқ РИА “Новости” ахборот агентлиги мухбири аэродромдан ҳавога кўтарилган барча самолётлар бешикаст базага қайтганини маълум қилганди.\n7 апрелга ўтар кечаси АҚШ ҳарбий-денгиз кучлари Ўрта ер денгизидаги кемалардан Шайрат авиабазасига 59 та қанотли ракета билан зарба берганди.\nаэродром парвоз Шайрат ишчи тартиб\nНега самолётнинг учиш ва қўнишида иллюминатор пардасини кўтариб қўйишни сўрашади?\nПарвоз вақтида соғлиққа зиён етмаслиги учун нима қилиш керак?\nТошкент ва Душанбе ўртасидаги парвозлар жадвали ўзгарди


Ўртоқлик учрашувларида яна бир кутилмаган ҳисоб «Интер» ва «Бавария» ўйинида қайд этилди\n19:13 / 27.07.2017\nСингапурдаги «Миллий» стадионда Халқаро чемпионлар кубоги доирасида «Бавария» ва «Интер» учрашуви ўтказилди. Лучано Спаллетти шогирдлари бу учрашувни осонлик билан ўз фойдасига ҳал қилди.\nЎйиннинг 8-дақиқасидаёқ «Интер» Антонио Кандрева ва Эдер жуфтлиги комбинациясидан кейин ҳисобда олдинга чиқди - 1:0. Эдер 30-дақиқада Иван Перишичнинг пасини голга айлантирди – 2:0.\nЎйиннинг қолган қисмида вазият ўзгармади. «Бавария» турнирда учинчи марта мағлуб бўлди. Бунгача мюнхенликлар «Арсенал»га пенальтилар сериясида ютқазганди (2:3), кейин «Милан»га қарши ўйин йирик ҳисобдаги мағлубият билан тугади (0:4). Шунингдек, «Челси»га қарши ўйинда 3:0 ҳисобидаги ғалаба қайд этилган.\n«Интер» эса «Лион» билан учрашувда ғалаба қозонганди (1:0).\n«Бавария» – «Интер» 0:2 (0:2, 0:0)\n«Бавария» – Ульрайх (Хофманн, 69), Алаба, Хуммельс (Мартинес, 46), Рафинья (Фридль, 46), Гетце, Хамес (Мюллер, 46), Дорш, Рибери (Пантович, 33), Толиссо (Саншеш, 46), Коман, Левандовски (Винцхаймер, 69).\n«Интер» – Ҳанданович, Шкриньяр (Раноккия, 90), Нагатомо (Valietti, 90), Д`Амброзио (Ансальди, 84), Миранда (Мурильо, 84), Кондогбиа, Валеро (Гальярдини, 66), Жоау Мариу (Брозович, 66), Кандрева (Биабиани, 65), Перишич (Пинамонти, 84), Эдер (Габриэл, 50).\nОгоҳлантириш: Гетце (59).\nБавария Ўртоқлик учрашувлари Интер


ОМБОРЛАР ДОНГА ТЎЛЯПТИ - AUZ.UZ\nОМБОРЛАР ДОНГА ТЎЛЯПТИ\nАндижонда бугун ғалла экилган майдонларларда ўзига хос меҳнат байрами. Ўрим-йиғим уюшқоқлик билан олиб борилмоқда. Мавсумни қисқа фурсатларда, сифатли ўтказиш учун отрядлар тузилиб, ҳар бир гуруҳга тегишли соҳа мутахассислари жалб этилган.\nҒаллакорлар томонидан жорий йилда 76 минг 200 гектар майдонга дон экилган бўлиб,давлат шартномаси асосида 285 минг 561 тонна ҳосил олиш режа қилинган. Ўрим-йиғимда 275 та комбайн, 1400 дан зиёд дон ташув техникаси, 160 та кўчма таъмирлаш устахонаси, 90 та ёнилғи-мойлаш материаллари етказиб берувчи транспорт воситаларидан фойдаланилмоқда. Уларнинг бир маромда ишлаши учун зарур чора-тадбирлар кўрилган.\nҚўрғонтепа туманида жараён уюшқоқлик билан давом этмоқда. 8 минг 790 гектар майдонда сара дон етиштирилди. Ўрим-йиғим ишларига 22 та замонавий комбайн жалб этилган. Кунига 1000 тоннадан зиёдроқ дон йиғиб олинмоқда.\nТумандаайни кунларда илғор хўжаликлар режани ортиғи билан уддаламоқдалар. Намуна -2массивидаги«Серҳосил барака» фермер хўжаликларибиринчилардан бўлиб, шартнома режасини бажардилар. Ҳосилдорлик гектаридан 85 центнерни ташкил қилди.\n– Ерга меҳр бериб ишлаган унинг роҳатини ҳам кўради, -дейди фермер хўжалиги раҳбариЧиллиев Юсуфжон.– Илгарилари шу ерлардан 25-30 центнердан ҳосил олинарди холос. Амалдаги йилда қилинган агротехник тадбирлар ўзининг самарасини кўрсатди. Ҳали ўрилмаган ғалла майдонимиз бор, Режадан ортгандонни ишчиларимизга бўлиб беришни мўлжаллаб турибмиз. Мўл ҳосил етиштиришда уларнинг меҳнати катта бўлди. Хирмон донга тўлиб, юзимиз ёруғ бўлганидан хурсандмиз.\nТуманда ғалладан бўшатилган ер майдонларига такрорий экин экиш ишлари ҳам белгиланган режа асосида амалга оширилмоқда. Ҳар бир фермер хўжаликлари камбағалликни қисқартириш мақсадида ўз экин майдонлариданишчиларига, шунингдек, худуддаги ижтимоий ҳимояга муҳтож оилаларга ўн сотихдан ажратиб беряпти. Такрорий экин экишда сердаромад қишлоқ хўжалиги маҳсулотлари уруғ ва кўчатларини экишга алоҳида эътибор қаратиляпти. Бу Давлатимиз раҳбари Андижонга ташрифи чоғида таъкидлаганларидек, камбағалликдан чиқришга хизмат қилади.\nСуратда: иш юритувчи Мирзаматов Ҳасанбой ҳамда комбайинчиБоймирзаев Шавкатбек.\nАзаматжон Тошматов олган суратлар.


ОПЕК+ келишуви: Қозоғистон бу йил қанча нефт қазиб олади\n14 Апрель 13:33\nNUR-SULTAN. Kazinform – Қозоғистонда нефт ва конденсат қазиб олиш 2020 йилнинг биринчи чорагида 23,6 миллион тоннани, нефт экспорти 18,9 миллион тоннани ташкил этди. Бу ҳақда бугун Ҳукумат мажлисида Қозоғистон энергетика вазири Нурлан Ноғаев маълум қилди, дея хабар беради Kazinform мухбири.\n«Жорий йилнинг биринчи чорагида нефт ва конденсат қазиб олиш ҳажми 23,6 миллион тоннани, нефт экспорти 18,9 миллион тоннани ташкил этди. Ўтган йилнинг шу даврига нисбатан 2,6-2,7% ўсиш кузатилди. ОПЕК+ қарорига биноан, 2020 йилда нефт қазиб олиш 84,5 миллион тоннага режалаштирилган. Мамлакатда амалга оширилаётган йирик лойиҳаларда нефт қазиб олишнинг ижобий динамикаси шаклланди. Хусусан, Тенгиз лойиҳаси 2,6 фоизга, Шимолий Каспий лойиҳаси 22 фоизга, Карачаганак лойиҳаси 6,6 фоизга ўсади», - деди у.\nВазирнинг сўзларига кўра, нефтни қайта ишлаш ҳажми 4 миллион 30 минг тоннани ташкил этди ва биринчи чоракда бензин ишлаб чиқариш 27 фоизга, дизел ёқилғиси 2,8 фоизга ўсди.\n«Президентнинг топшириғига биноан, баҳорги экиш учун 390 минг тонна дизел ёқилғиси қишлоқ хўжалигидаги ишлаб чиқарувчиларга арзонлаштирилган нархда - 1 литри 165 тангага сотилади. Реактив ёқилғи ишлаб чиқариш 18,8 фоизга камайди. Бу иқтисодий фаоллик ва талабнинг пасайиши билан боғлиқ», - деди Нурлан Ноғаев.\nЭслатиб ўтамиз, ОПЕК+ давлатлари нефт қазиб олишни кунига 9,7 миллион баррелга камайтиришга келишиб олишди. Ўз навбатида, Қозоғистон ушбу консенсусни қўллаб-қувватлайди ва нефт қазиб олишни кунига 390 минг баррелга камайтирадиган бўлди.


Россия Бош штаби бошлиғи Николай Марков 2008 йилнинг августида Россия билан Грузия ўртасидаги қуролли можародан бери биринчи марта НАТО мажлисида қатнашди\nУкраина НАТОга аъзо бўлмаган давлатлар орасида альянс қуролли кучларига ҳисса қўшган биринчи мамлакат сифатида тарихда қоладиган бўлди.\nУкраина кўрсатадиган ёрдам Афғонистон ва Болқон давлатларидаги операциялар туфайли НАТО бюджети ва шахсий таркиби бошдан кечираётган қийинчиликларни енгилашишига ёрдам беради. Лекин бу Украинанинг НАТОга аъзо бўлиш сари қўйган қадами, деб кўрилмаяпти.\nНАТО ҳарбий кенгаши раиси Адмирал Жиампаоло Ди Паоло Украина таклиф қилаётган ёрдам айни муддао бўлишини таъкидлади.\n- Киев НАТО қуролли кучларига ёрдам таклиф қилаётган биринчи, лекин ягона давлат эмас. Бу жуда муҳим таликфдир, чунки бу бизнинг, кимёвий, биологик, радиологик ва ядровий соҳа ҳамда транспортга оид имкониятларимизни кенгайтирадиган оид жуда махсус таклифдир. Биз бу таклифни мамнуният билан қабул қиламиз,- деди НАТО расмийси.\nУкраина таклиф қилаётган кучлар НАТО кучларига 2010 ва 2011 йилларда қўшилади. Улар Украина ҳудудида жойлашади.\nЧоршанба кунги мажлисда НАТО Россия билан ҳарбий алоқаларни ҳам тиклади. Россия Бош штаби бошлиғи Николай Марков 2008 йилнинг августида Россия билан Грузия ўртасидаги қуролли можародан бери биринчи марта НАТО мажлисида қатнашди.\nДи Паола НАТО муносабатларни қайтадан бошлаш ниятида экани, лекин алоқалар тўлиқ тикланиши учун вақт талаб этилишини айтди.\n- Машинангиз бир йил давомида гаражда тургандан кейин уни юргизмоқчи бўлсангиз, уни катта тезликда хайдамайсиз, аввал уни ёқасиз, калитни бурайсиз, иситасиз, кейин секин юригиза бошлайсиз. Биз ҳам ҳозир ана шу босқичда турибмиз,- деди НАТО ҳарбий кенгаши раиси.\nИкки томон ўртасида ҳарбий ҳамкорликка оид шартнома имзоланди. Ҳарбий ҳамкорликка оид “ишчи режаси” жорий йилнинг май ойида эълон қилинади.\nНАТО билан Россия ҳамкорлик қилиши мумкин бўлган асосий соҳа Афғонистонда бақарорликка эришиш уринишларидир. Россия аллқачон ўз ҳудуди орқали НАТо юкларини Афғонистонга транзит қилишга розилик берган.\nНАТО расмийлари генерал Марковнинг Афғонистонда барқарорликка эришишда Россия манфаатида эканини таъкидлаганини қайд этмоқда.


Амстердамда ўтган "Horecava-2016" меҳмонхона ва ресторан бизнеси халқаро кўргазмасида Ўзбекистоннинг имкониятлари тақдим этилди / Ўзбекистон янгиликлари, энг сўнгги хабарлар\nМАДАНИЯТ 0 Шархлар 2054 кўрилди\nАнъанавий “ “Horecava”” халқаро кўргазмасида ҳар йили меҳмонхона ва ресторан бизнеси соҳаси маҳсулотлари тақдим этилиши баробарида тармоқни ривожлантиришнинг янги тамойиллари муҳокама этилади ҳамда тадбир қатнашчилари ўртасида янги амалий алоқалар ўрнатилади. Меҳмонхоналар, сайёҳлик фирмалари, ресторан ва турли кўнгилочар муассасалар раҳбарлари, дизайнерлар ушбу тадбирнинг доимий иштирокчилари ҳисобланади.\nЖаҳон АА қайд этишича, жорий йили Европа, Осиё ва Американинг турли мамлакатларида фаолият кўрсатадиган 600 дан зиёд компания ва ташкилот мазкур кўргазманинг иштирокчилари бўлишди, ҳаммаси бўлиб 50 минг нафардан зиёд киши “ “Horecava-2016”” иши билан танишди.\nУшбу нуфузли халқаро кўргазмада мамлакатимизнинг Белгиядаги элчихонаси томонидан Ўзбекистон бўлмаси ташкил этилди. Республикада амалга оширилаётган ижтимоий-иқтисодий ислоҳотларнинг натижалари, ялпи ички маҳсулот, саноат ва хизмат кўрсатиш соҳаларида эришилган кўрсаткичлар, бу йўналишлардаги халқаро ҳамкорликка оид батафсил маълумотлар мазкур бўлмадан жой олди.\nШу билан бирга, кўргазма доирасида “Навоий” эркин индустриал-иқтисодий ҳудуди, “Ангрен” ва “Жиззах” махсус индустриал зоналарининг тақдимоти ҳам ўтказилди.\nФотолавҳа: Ўзбекистон "Яшил ҳафта — 2016" халқаро кўргазмасида


Бугун оқшоми. Сув отилиб чиқаётган янги туннель, бекор бўлган автомобиль сотиб олганлик учун 3 фоизлик йиғим, Қуёшга максимал даражада яқинлашадиган Ер - Bugun.uz\nБугун оқшоми. Сув отилиб чиқаётган янги туннель, бекор бўлган автомобиль сотиб олганлик учун 3 фоизлик йиғим, Қуёшга максимал даражада яқинлашадиган Ер\n21:00 | 04-01-2022\nҲоким ўринбосарлари яна биттага кўпаяди. Улар экология ва кўкаламзорлаштиришга масъул бўлади.\nПрезидентнинг 2021 йилдаги сўнгги қарорларидан бирига асосан вилоятлар ва туманлар (шаҳарлар) ҳокимларининг капитал қурилиш, коммуникациялар ва коммунал хўжалик масалалари бўйича ўринбосари лавозими тугатилди. Унинг ўрнида қурилиш, коммуникациялар, коммунал хўжалик, экология ва кўкаламзорлаштириш масалалари бўйича ўринбосари лавозими киритилади.\nПойтахтда бироз бошқачароқ. Тошкент шаҳри ва унинг туманлари ҳокимларининг архитектура, капитал қурилиш, коммуникацияларни ривожлантириш масалалари бўйича биринчи ўринбосари лавозими тугатилиб, уларнинг ўрнида қурилиш, коммуникацияларни ривожлантириш, экология ва кўкаламзорлаштириш масалалари бўйича биринчи ўринбосари лавозими киритилади.\nЭнди давлат органлари томонидан фуқаролардан қатор ҳужжатлар талаб қилинмайди. Белгиланган ҳужжатларни органлар «Электрон ҳукумат» платформасидан олади.\nҲужжатларнинг рўйхати катта, уларнинг барчасини бу ерга ёзолмаймиз, шу сабабли, тўлиқ рўйхат билан танишиш учун бу ерга босинг. Аммо олдиндан айтишимиз мумкин, улар орасидан диплом, аттестат, молиявий ҳисобот нусхалари ва бошқалар ўрин олган.\nЎзбекистонда автомобиль сотиб олганлик учун 3 фоизлик йиғим тўлиқ бекор қилиниб, машинанинг туридан қатъи назар бир хил сумма белгиланади.\n2022 йил 1 январдан автомобиль сотиб олганлик учун йиғим тўлиқ бекор қилинди. Ўзгариш 2022 йил учун Давлат бюджети тўғрисидаги қонун матнида келтирилган.\nБлогер Хушнудбек Худойбердиевнинг ёзишича, машинанинг от кучи ва йилидан қатъи назар, базавий ставканинг 3 баробари (810 минг сўм) этиб белгиланиши режалаштирилмоқда.\nСамарқандда янги (яп-янги!) туннелнинг деворларидан сув отилиб чиқди. «Кўприкқурилиш» трести УК қурилиш битмаганини айтди.\nСамарқанд шаҳридаги Бўстонсарой ва Рудакий кўчалари кесишмасидаги кўприк 2021 йилнинг 31 декабрь куни фойдаланишга топширилганди. Сўнгги кунларда шаҳарда ёққан ёмғир сабаб ушбу туннелдан сув сизиб чиқди (тўғрироғи, отилиб чиқди).\n«Кўприкқурилиш» трести унитар корхонасининг ҳолат юзасидан берган баёнотида айтилишича, яқин кунларда қатор ишлар амалга оширилиб, лойиҳа тўлиқ якунланади.\n«Лойиҳа ечимига кўра, ушбу транспорт ечими қурилиши доирасида ёмғир сувларини қочириш учун насослар ўрнатилиши ва оралиқ қурилмалар туташиш жойида асфальт қопламасини кесиб, деформацион чоклар ўрнатилиши кўзда тутилган», дейилади корхона муносабатида.\nШунингдек, унда айтилишича, ушбу кўприкда Янги йил байрам тадбирлари даврида тирбандликнинг олдини олиш ва транспорт воситалари ҳаракатланишига қулайлик яратиш мақсадида йўллар очиб берилган бўлиб, ободонлаштириш ва сув қочириш, ирригация тармоқларида ҳали қурилиш ишлари жадал давом эттирилмоқда.\nTelegram’даги «Davletovuz» каналида лойиҳа тендерсиз «Ўзбекистон темир йўллари» АЖ «Кўприкқурилиш»трести УК томонидан амалга оширилгани айтилган. Унинг умумий қиймати 143 миллиард сўмни ташкил этган ҳамда тўлиқ давлат бюджети ҳисобидан молиялаштирилган.\nКолумнистимиз Ҳабибулло Мўйдинов куннинг асосий мавзусига айланган кўприк қурилиши ҳақида карикатура чизди.\nЕр 4 январь куни Қуёшга максимал масофада яқинлашади. Бу ҳодиса йилда бир марта содир бўлади.\nМаълум қилинишича, мазкур жараён Қуёш дискини яқин масофадан кузатиш имконини беради. Шу куни Ер перигелиядан, яъни ўз орбитасининг Қуёшга энг яқин нуқтасидан ўтади. Бу жараён йилда бир марта содир бўлади. Қуёш диаметри 32 дақиқа 35 сония давомида кўринади.\nЕр Қуёш атрофини 365 сутка ва 6 соатда бир марта тўлиқ айланиб чиқади. Ернинг Қуёшга энг яқин орбита нуқтаси перигелион деб аталади. У 147 миллион километрдан ортиқ масофани ўз ичига олади. Энг узоқ нуқта эса афелион ҳисобланиб, бунда Ер Қуёшдан 152 миллион километрдан ортиқ масофада жойлашади ва бу ҳодиса 1 июль куни содир бўлади.


Тумандаги қишлоқ хўжалиги ва мелиоратив техникаларни, шунингдек машина-трактор парклари, устахоналар ва сервис пунктларининг асбоб-ускуналарини техник кўрикдан ўтказиш тўғрисида\n2360 Хокимият Заминского района 14/02/2019 01/03/2019 0\n2013 йил 2 апрелдаги 58-сон буйруғи билан тасдиқланган “Қишлоқ хўжалиги ва мелиоратив техникани, шунингдек, машина-трактор парклари, устахоналар ва сервис пунктларининг асбоб-ускуналарини техник кўрикдан ўтказиш тартиби тўғрисидаги Низом” (рўйхат рақами 2452, 2013 йил\n25 апрель), (Ўзбекистон Республикаси қонун ҳужжатлари тўплами, 2013 йил\n17-сон, 229-модда) ижросини таъминлаш ҳамда туманда 2015 йилда қишлоқ хўжалиги ва мелиоратив техникаларни техник кўрикдан ўтказиш мақсадида, Ўзбекистон Республикасининг “Маҳаллий давлат ҳокимияти тўғрисида”ги Қонуни (Ўзбекистон Республикаси Олий Кенгашнинг Ахборатномаси,\n1993 йил 9-сон, 320-модда) 6-моддасига асосан\n1.Туман ҳудудидаги мулкчилик шаклидан қатъий назар юридик ва жисмоний шахсларга тегишли бўлган қишлоқ хўжалиги техникаларини техник кўрикдан ўтказиш бўйича туман комиссияси таркиби 1-иловага;\nТумандаги қишлок хўжалиги ва мелиоратив техникаларни, шунингдек машина-трактор парклари, устахоналар ва сервис пунктларининг асбоб-ускуналарини техник кўрикдан ўтказиш иш режаси 2-иловага мувофиқ тасдиқлансин ва белгиланган муддатларда техник кўрикдан ўтказилсин.\n2.Юридик ва жисмоний шахсларга тегишли бўлган қишлоқ хўжалиги техникалари йилда бир марта техник кўрикдан ўтказилганлиги учун энг кам ойлик иш ҳақи миқдорида:\nтракторлар, трактор тиркамалари, мелиоратив техника ва ўзиюрар машиналарга — 0,18 фоиз;\nқишлоқ хўжалиги машиналарига — 0,10 фоиз;\nмашина-трактор парклари, устахоналар ва сервис пунктларининг асбоб-ускуналарига — 0,37 фоиз миқдорда йиғимлар ундирилсин.\n3. Техник кўрикдан ўтказиш бўйича комиссия раиси (Х.Яхшибоев)га:\nтехникага мулк ҳуқуқи асосида эга шахслар (мулкдор)га техникаларини техник кўрикдан ўтказиш тўғрисидаги билдиришномани юбориш;\nмулкдор кўрсатмада белгиланган муддатда техникани қайта техник кўрикдан ўтказмаган тақдирда ҳамда қишлоқ хўжалиги ва мелиоратив техника, асбоб-ускуналардан эҳтиётсизлик билан фойдаланиш, сақлаш, ҳисобдан чиқариш, таъмирлаш, техника хизматлари кўрсатиш ҳолатлари ҳақидаги маълумотларни туман ҳокимлигига тақдим этиш вазифалари топширилсин.\n4. Ушбу қарор “Шарқ тонги” газетасида эълон қилиниб, белгиланган тартибда ҳокимликнинг расмий веб сайтига жойлаштирилсин.\n5. Мазкур қарорнинг бажарилишини назорат қилиш туман ҳокимининг ўринбосари Х.Яхшибоев зиммасига юклатилсин.\nТуман ҳокими А.Абдуғаниев


Юзни ёшартириш: юз териси - DAVOLASH DAVOLASH\nЮзни ёшартириш: юз териси янада ёшроқ кўриниши учун воситалар\nМаълум бир ёшдан кейин юз терисида намлик, тери ости ёғлари йўқолади, юзда хиралик пайдо бўлади. Бу биринчи мимик ажинлар пайдо бўлишига олиб келади. Уларнинг ташқи кўриниши ҳатто енг қудратли аёлларни ҳам тушкунликка туширади — ҳар ким ҳам ёш ва чиройли кўринишни орзу қилади.\nЮз терисининг қаришини тўхтатиш ҳеч кимнинг қўлидан келмайди. Бироқ ҳар бир аёл бу жараённи секинлаштириш, екологик таъсир, стресс, нотўғри овқатланиш ва ухламаслик оқибатларини сезилмас қила олиши мумкин. Бунинг учун шунчаки уй шароитида юзни ёшартириш учун тайёрланадиган осон ва ёқимли ниқоблар рецептларидан фойдаланиш керак.\nЮз терисини ёшартиришнинг усуллари орасида турли муолажалар мавжуд — косметика, халқона воситалар, аппарат косметология ва ҳатто пластик жарроҳлик. Агар аёл ҳар куни ўзини парваришлашда дангасалик қилмаса: макияжини ювиб ухласа, юз терисини тозаласа, намлантирса ва озиқлантирса, уй шароитида юзни ёшартириш иложсиз нарса емаслигига амин бўлади.\nУйда юзни ёшартирувчи воситалар тайёрлаш усуллари\nЮзни ёшартириш муолажалари, албатта, ёқимли. Мисол учун, ёшартирувчи массажни олайлик. Бу мушакларни бўшаштиради ва терини янгилайди. Бундай муолажаларнинг натижалари яққол намоён бўлади.\nАгар юзингизни ёшлигини имкон қадар узоқроқ сақлашни истасангиз, баъзи одатлардан воз кечишингиз керак бўлади. Масалан, зарарли одатлардан. Чекиш, тез-тез сиқилишлар, тана вазнининг «ўйнаб» туриши — буларнинг барчаси терини қуруқлаштиради, сувсизлантиади ва терининг сўлигандек кўринишига сабаб бўлади. Қуёшда тобланиш ҳам еҳтиёткорлик билан амалга оширилиши лозим. Қуёшли кунда кўчага чиқаётганда юз терисига қуёш нурларидан ҳимоя қилувчи воситаларни қўллаш тавсия етилади.\nУйда юзни ёшартириш ўз афзалликларига ега. Буларга:\nСкраб, пилинг ниқобларни ўзингиз тайёрлашингиз мумкин;\nУлар одатда ҳар бир хонадон ошхонасида мавжуд масаллиқлардан тайёрланади;\nУй шароитида юзни ёшартиришга қаратилган пилинг ва ниқоблар бутунлай табиийдир;\nУларнинг таркибида консервантлар, стабилизаторлар ва сотиб олинадиган косметикада тўлиб ётган бошқа нарсалар йўқ.\nУйда юзини ёшартиришнинг яна бир шубҳасиз афзаллиги — унинг арзонлиги ҳисобланади. Ўз ошхонангизда тайёрланган воситалар сизнинг бюджетингизнинг катта миқдорини тежаши мумкин. Косметология салонларида бундай воситалар арзон емаслигига ишора қилмасак ҳам бўлади. Ва агар сотиб олинган косметика (ҳатто қиммат бўлса ҳам) ва уй шароитида тайёрланган ниқобларни солиштирадиган бўлсак, уй косметикаси биринчисига кўра анча самарали.\nЮзни ёшартиришни бошлаш керак бўлган биринчи нарса — оддий, газланмаган сувни йетарли даражада истеъмол қилишдир. Ҳар куни камида 1,5 литр тоза сув ичиш керак. Ичиладиган сувнинг бир қисмини шакарсиз кўк чой билан алмаштиришингиз мумкин.\nОвқатланишни қайтадан кўриб чиқиш керак. Таомнома тўлиқ ва мувозанатли бўлиши керак. Унда албатта клетчатка, каротин ва А витамини бўлиши керак.\nБундан ташқари бир қатор воситалар мавжуд, улар асосан ниқоб шаклидадир, юзни ёшартириш учун жуда самарали таъсир кўрсатади.\nХалқ табобати ёрдамида юзни ёшартириш\nТурли хил доривор ўсимликлар ва табиий маҳсулотларнинг фойдали хусусиятлари тўғрисида соатлаб гапириш мумкин. Юз терисини ёшартириш учун ишлатиладиган масаллиқлар жуда хилма-хил, уларни ушбу мақсадда ишлатиш мумкинлигини кўплар билишмаслиги мумкин. Уйда юзни ёшартирувчи воситаларни тайёрлаш замонавий аёллар орасида машҳур услубдир.\nЎсимликларнинг ва қуёшнинг табиий енергиясидан фойдаланиш учун сиз турли хил фито-дориларни тайёрлашингиз мумкин. Зеро, азалдан доривор ўтлар нафақат гўзаллик учун, балки кўпгина касалликларни даволаш учун ҳам қўлланилган.\nТерини ёшартириш учун уй шароитида тайёрланадиган турфа хил лосёнлар жуда яхши натижа кўрсатмоқда. Масалан:\n1 ош қошиқ кашнич барглари ва илдизларини олинг (янги ёки қуритилган). Бир стакан қайноқ сувга солинг ва 20-30 дақиқа давомида сув ҳаммомида қолдиринг. Сўнгра, бир соатча совутишга қўйинг. Шундан сўнг дамламани тиндириб, 50-70 г оқ вино қўшинг. Лосён тайёр, ҳар кеча у билан юзни артиш тавсия етилади.\nСизга 2 ош қошиқ қуритилган ёки керак 4-5 ош қошиқ янги тўғралган ялпиз барглари керак бўлади. Ялпиз устидан 0,5 литр қайноқ сув солиб, 10 дақиқа давомида паст оловда ушлаб туринг. Кейин бир четда совутишга қолдиринг. Сўнгра 4 чой қошиқ борат спирти, 2 ош қошиқ тирноқгул (календула) дамламаси, 1 чой қошиқдан сирка ва лимон шарбати қўшиб, яхшилаб аралаштиринг ва қоронғу, салқин жойда сақланг. Ушбу халқ воситасини қўллаш орқали терининг ёшариши, соғлом кўринишга ва рангга ега бўлаётганини сезасиз.\nҚадимда юз терисини юмшатиш, терининг рангини яхшилаш ва ёшартириш учун қуйидаги рецепт ишлатилган. Бодрингни (пўстлоғи билан) қирғичнинг катта тишидан ўтказилиб, тайёр бўлган бўтқа 1 : 1 нисбатда 40 фоизли спирт билан (ёки ароқ билан) аралаштириб, шиша ёки пластик идишга солиб, икки ҳафта давомида қуёш нурлари остида қолдирилади. Шундан сўнг, ҳар куни юзни лосён билан артиш керак (сув билан аралаштирмасдан). Ушбу юзни ёшартириш усули айниқса ёғли ва комбинацияланган тери соҳибларига мос келади. Намлантирувчи ва озиқлантиадиган кремни ишлатмасангиз, ушбу лосён таъсирида қуруқ терини янада қуруқлаштириши мумкин.\nЮзни ёшартириш учун ниқоблар\nКўпинча аёллар уйда юзини ёшартириш учун ниқоблардан фойдаланадилар. Бундан ташқари, улар сотиб олинган косметикага нисбатан бир қатор консервантлар, бўёқлар ва бошқа «кимё» лардан ҳоли еканлиги билан устунроқ туради.\nСутдан юз учун ниқоб\nБироз илиқ сут олиб, бир неча қошиқ ун қўшинг. Ниқобнинг қуюқлиги қаймоқ каби бўлиши керак. Аралашмага 1 та тухум сариғини қўшиб, яхшилаб аралаштиринг ва тоза юзга қўлланг. 20 дақиқадан кейин ниқобни илиқ сув билан ювиб ташланг.\nТухум оқини мустаҳкам кўпиргунига қадар уринг. Унга 2 чой қошиқ ун ва 1 чой қошиқ асал қўшиш керак. Барчаси яхшилаб аралаштирилади ва 20 дақиқа давомида тоза терига қўлланилади. Бундай ниқобни илиқ сув билан ювиш керак.\nЮз қаришини секинлаштирадиган ўтлардан ниқоб\nБу уй ниқобини тайёрлаш учун зубтурум, смородина, қулупнай, липа ва бўймадарон баргларини тенг миқдорда керак бўлади. Ҳаммасини майдалаб, аралаштиринг. 4 ош қошиқ аралашмани олиб, бўтқасимон масса ҳосил бўлгунча иссиқ сув қўшиб аралаштиринг. Ушбу аралашма совигач, юз ва бўйин терисига суртиб, 15 дақиқага қолдиринг. Ниқобни совуқ сув билан ювиб ташланг.\nЮз учун картошкали ниқоб\nЮзни ёшартириш учун бу ниқоб кўпроқ қуруқ терига ега бўлганларга мос келади. Бу кичик ва ўртача ажинлардан халос бўлишга ёрдам беради. Ушбу ёшартирувчи ниқобни тайёрлаш учун картошкани қайнатиб, пюре ҳолатига олиб келиш керак. Пюре илиқлигида 20 дақиқа давомида юзга қўллаш керак. Ниқоб илиқ сув билан ювиб ташланади.\nБеҳи жуда яхши ёшартирувчи воситадир. Ниқобни тайёрлаш учун қирғичнинг майда тишидан пишган беҳини ўтказиб, уни юзга суртиш керак. 15-20 дақиқадан сўнг илиқ сув билан ювиб, юзга намлантирувчи восита қўлланг. Беҳи нафақат юз териси ажинларини текислайди, балки юмшоқ юз учун пилинг сифатида таъсир кўрсатиб, терини ўлик ҳужайралардан тозалайди.\nКосметологлар кундалик терини тозалашда ҳам халқона воситалардан фойдаланишни тавсия етади. Мисол учун, шу тарзда макияжни олиб ташлаш мумкин. Пахтали болишча олиб, иссиқ сувда бироз намлантириб, сўнгра юз терингизга мос келадиган ўсимлик мойи суртиб, айлана ҳаракатлар билан макияжни арта бошлайсиз. Пахта болишчалари ифлосланиб қолгач, кейингисига алмаштирасиз ва шу тариқа юз тоза бўлмагунича. Ўсимлик мойларидан енг яхшилари бу зайтун, бодом мойи, узум донаклари мойидир.\nЮзни чуқур тозалаш учун қуйидаги аралашма самарали ҳисобланади. Бир чой қошиқдан зайтун ва канакунжут мойини аралаштиринг. Аралашмани юзни йенгил массаж қилиб сурта бошланг ва бир муддатга қолдиринг (қанча кўп бўлса, шунча яхши). Ниқобни ювиб ташлаш учун пахта болишчалари олиб, иссиқ сувда намлаб олинг ва ниқобни арта бошланг. Сиз биринчи муолажадан кейиноқ натижани сезасиз. Чунки канакунжут юз тешикчаларини тозалайди, зайтун еса юз терисини силлиқлайди ва юмшатади.


Тошкентлик озарий қиз: “Ўзбекистон яхшию, аммо денгизи йўқда”\nКўза олиб чиққан яхши қиз, гўзалларнинг ҳусни нақши қиз...\nЎзбек-озарий муносабатлари Навоийнинг Низомийдан илҳом олиб достонлар ëзган даврларига бориб тақалади. “Низомий болидан ҳалво пиширдим”, деб ëзган Навоий анъанасини Озарбайжонда туғилиб Ўзбекистонда етук адиб шуҳратига нойил бўлган Мақсуд Шайхзода давом эттирди.\nКўза олиб чиққан яхши қиз, гўзалларнинг ҳусни нақши қиз,\nКўзангдаги сувинг кўп совуқ ким учун у айтганинг қўшиқ...\nШайхзоданинг бу сатрлари тошкентлик озарий қиз Гули учун айтилгандек..\nОзарбайжон Президенти Илҳом Алиев Ўзбекистонга ташрифи доирасида 27 сентябр куни Тошкентда Озарбайжон миллий маркази янги биноси очилиш тантанасида иштирок қилади. Боку кошинлари билан жилоланган янги бинонинг очилиш тантанасига Тошкентда туғилган, ота-онаси озарбайжонлик қиз Гули Ширинова ҳам иштирок қилади.\n23 баҳорни қаршилаган Гули Ширинова озарий муғомларида васф этилган, олис Бокуда бошланиб, Тошкентда гуллаган икки дил севгисининг мевасига менгзайди. Отам, онамни олиб қочиб Тошкентга келган, деб гап бошлади суҳбатдош.\n- Дадам опамни олиб қочиб келган.\nОзодлик: Дадангиз ўзбекми?\n- Йўқ, Озарбайжон.\nОзодлик: Олиб қочиб келиш дегани озарбайжонларда ҳам борми?\n- Олдин бўлган, дейди Гули.\nТошкентнинг Тезековка мавзеига яқин жойда озарийлар зич бўлиб яшайди. Биз ташқарида ўзбеклардан фарқ қилмасак ҳам, оила ичида озарий урф-одатларини сақлашга уринамиз, дейди Гули.\n- Наврўз байрамларини бу ерда нишонлашади. Ҳамма ўзининг уйида, ўзига хос бўлган анъаналарини, байрамларини хоҳлаган одамлар ўзининг уйида нишонлаши мумкин, дейди Гули.\nГули шафран солиниб дамланадиган озарий паловини ҳам, тошкентликлар севиб истеъмол қиладиган мошовани (мастава) ҳам бирдай яхши таëрлашини айтади.\n- Пазандачилиги фарқли. Ўзининг оши бошқача, пишириқлари бор, дейди Гули.\nТуркистондаги кўп элатлар, жумладан туркманлар ўз ичида қиз олиб, қиз беришади. Бу ҳолат сизларда қандай, деб сўраймиз суҳбатдошдан.\n- Бу ерда ҳам шунақа. Бўлиши мумкин ўзбеклар билан озарбайжонларнинг ўртасида уйланиш, турмушга чиқиш. Лекин баъзиларда қарши чиқишади.\nОзодлик: Озарий озарийга турмушга чиқсин деган тавсиявий нима борми оилада?\n- Оилада бор. Масалан, менинг оилам ҳам менинг озарбайжонга турмушга чиқишимни хоҳлайди.\nОзодлик: Сиз учун озарбайжонга турмушга чиқиш ўзбекка турмушга чиқишдан кўра муҳимми?\n- Мен учун муҳим эмас, лекин уйдагилар шуни хоҳлагандан кейин нима қиламиз, дейди Гули.\nОзарбайжонларнинг аксарияти исломнинг шиа мазҳабига эътиқод қилишади. Эътиқоддаги бу нозик фарқ боис намоз ўқимай қўйдим, дейди Гули.\n- Бизда Озарбайжонда шиа бўларкан.\nОзодлик: Шу масалада роҳатсиз (безовта) бўладиган жойларингиз борми?\n- Масалан мен намоз ўқимоқчи бўлганимда, ўзбек ўртоқларимдан ўргандимда. Ëзиб олдим, улар билан ҳаракат қилиб кўрдим. Кейин уйдагиларим “Бизнинг намозимиз бошқача ўқилади”, деб айтишди. Шунга мен ҳам “хато қилаяпманми” деб, қўйдим бу ишни, дейди Гули.\n27 сентябр куни Ўзбекистон фуқароси бўлган озарий қиз Гули Озарбайжон Президенти Илҳом Алиев билан учрашади. Мен Ўзбекистонда туғилиб ўсдим, аммо ота-онам юрти бўлган Озарбайжон раҳбари билан учрашишдан хушнудман, дейди Гули.\n- Албатта, шундай бошқа шаҳардамиз. Ўзимизнинг марказимиз бўлиши, масалан йўлда кетаяпмиз ҳозир. Йўлда Озарбайжон билан Ўзбекистоннинг байроқларини осиб қўйишибди. Буларни кўриб хурсанд бўлаяпмиз. Одамнинг ичи қувнайди.\nОзодлик: Агар сизга Бокуда ëки Тошкентда яшаш танлови берилса, қандай қарор берардингиз?\n- Менга Тошкентда нима етмайди, денгиз йўқ.\nОзодлик: Денгиз шу қадар муҳимми озарбайжонлар учун?\n- Мен учун денгиз бўлса, яхши бўлардида, дейди Гули.


Ўзбекистонда браконьерлик энг кучли ривожланган ҳудудлар маълум қилинди\n21:53 / 06.11.2019\nБугун, 6 ноябрь куни Ахборот ва оммавий коммуникациялар агентлиги анжуманлар залида Ўзбекистон Республикаси Фанлар академияси мутасаддилари иштирокида Ўзбекистон «Қизил китоби»нинг янги нашрини тайёрлаш борасида олиб борилаётган тадқиқот ишларига бағишланган матбуот анжумани ўтказилди.\nУнда 2019 йилнинг охирига қадар нашр қилиниши режа қилинаётган янги таҳрирдаги «Қизил китоб» ва уни чоп этишнинг сабаблари бўйича маълумот берилди.\nХусусан, Фанлар академияси вице-президенти Бахтиёр Ибрагимовнинг сўзларига кўра, «Қизил китоб»нинг амалдаги нашри 2009 йилда нашр этилгани сабабли, ундаги мавжуд маълумотлар «маънан эскирган» эди ва шу туфайли сўнгги 10 йил мобайнидаги тадқиқот натижалари умумлаштирилиб, ўсимлик турларининг бугунги кундаги замонавий ҳолати бўйича маълумотларни кенг оммага тақдим этиш учун китобнинг янги нашрини чоп этиш зарурати туғилган.\nТадбирда журналистлар томонидан браконьерларнинг қизил китобга киритилган ҳайвонларни овланиши ҳолатлари республиканинг қайси ҳудудларида энг кўп учраши борасида савол берилди.\n«Мен фақат ҳайвонот дунёси ҳақида гапирмоқчиман. Браконьерларни энг кўп қизиқтирадиган ҳайвонлар – жайрон, буғу, сайғоқ ва қор барси каби ҳайвонлар ҳисобланади. Уларнинг энг кўп ҳужумлари айнан мана шу жониворларга бўлмоқда.\nБраконьерликнинг энг юқори даражаси ҳам айнан шу ҳайвонлар яшайдиган ҳудудлар, яъни, Бухоро, Навоий ва Қорақалпоғистон Республикасига тўғри келмоқда.\nМана шу ҳудудларда аҳвол жуда оғир. Энг ачинарлиси, браконьерлар битта ўлжа билан чегараланмайди, бир овлаганда 10-15талаб камёб ҳайвонларни овлашади. Бу даҳшат, аҳвол шундай давом этса ва биз унинг олдини олмасак, камёб ҳисобланган барча ҳайвонларимизни йўқотамиз», дея академик Жалолиддин Азимовнинг сўзларини келтирмоқда Kun.uz мухбири.\nУнинг сўзларига кўра, амалдаги қонунчилик браконьерликка қарши «жуда юмшоқ» муомалада.\n«Бунга аҳоли ўртасида тушунтириш ишларини олиб бориш ва камайиб бораётган ҳайвонларни ўлдирганлик учун жавобгарликни кескин кучайтириш орқали эришиш мумкин», дейди академик Жалолиддин Азимов.\n23:55 / 06.11.2019\nМаблағ етишмовчилиги сабаб «Қизил китоб»нинг янги нашри минг нусхада чоп қилинади\n12:14 / 16.05.2019\nОҳангаронда балиқ овлаган браконьерлар 281 млн сўмлик зарар етказди\n«Қизил китоб»га киритилган ноёб морхўрни овлаганлар жазога тортилди


Европа Россияни "совуқ экспорт қилишда" айбламоқда - 20.09.2021, Sputnik Ўзбекистон\nЕвропа шу қишда ё музлаб қолади ёки энергия нархлари ошиши оқибатида қашшоқлашиб қолади. Яна ҳаммасига Россия айбдорми? 20.09.2021, Sputnik Ўзбекистон\nЭнергетика бозорида сўнгги вақтларда содир бўлган ўзгаришлар Европанинг “яшил энергияга” ўтиш жараёнига оғриқли зарба берди. Ўтган йил давомида табиий газ нархи 10 баравар ошди ва унинг ортидан деярли ҳамма нарсанинг – электр энергияси, ёқилғи, транспорт ва озиқ-овқат нархлари ҳам ошди...Дастлаб ўзгаришлар биржаларда кузатилади, лекин бироз вақт ўтиб нархлар ошиши оддий европаликларгача етиб боради. Энг камтарона ҳисоб-китобларга кўра, Британиянинг ўртача уй хўжалиги келгуси йилда электр энергияси учун 1500 фунт (2000 $) қимматроқ тўлайди. Россия билан солиштирганда бу олти баравар қиммат дегани. Устига устак, Британияда 2 млн. уй хўжаликларининг ҳозирги нархларда ҳам тўлаш учун пули йўқ.Хўш бундай вазиятда ҳаммага ёқадиган ва Ер шарини асраб авайладгиган “яшил энергетика”дан нималарни кутиш мумкин? Афсус ва уят билан тан олиш керак-ки, шамол ва қуёш энергиясининг кучи ҳозирча, юмшоқ қилиб айтганда, етарли эмас. Бу йил Европада қайта тикланадиган энергия манбааларидан олинадиган электр қуввати камайди. Сабаб - шамол кам бўлгани, булутли об-ҳаво ва совуқ қиш. Оқибатда январь ойида ЕИ улкан блэк-аут хавфи остида қолди. Мутахассислар фикрига кўра, бўлажак қиш янада совуқроқ бўлади.Хуллас, ЕИда нархлар кескин ошишига сабаб – айнан мана шу юқорида келтирилган омиллар бўлди, айрим манбааларда келтирилган “углерод изини” камайтириш эмас. Унинг ортидан эса энергия манбаалари нархи ошишининг оқибатлари ҳам дарҳол етиб келди - бир неча ўғит заводлари ёпилди, юк ташиш нархлари аста-секин ўса бошлади, углерод чиқиндиларини кўпайтиришида айбланишдан қўрққан деҳқонлар эса ўз маҳсулотларининг нархини фаол ошира бошлади. Буларнинг барчаси иккита аянчли оқибат – ишсизлик ва озиқ-овқат нархи кескин ошишига олиб келади.Бундан мантиқий хуслоса - европаликлар учун энергетик инқироздан чиқишнинг йўли битта - Россия билан ҳамкорликни ривожлантириш, атом электр станцияларига буюртма бериш, чунки бугунги кунда ундан тоза ва кучлироқ энергия манбалари йўқ.Лекин улар бундай қилмайди – чунки буни америкалик шериклар тушунмаслиги мумкин. Европа расмийлари ўзларининг эко-шиорларига қарамай, оммавий равишда кўмирга ўтишни бошлайдилар. Кўмир - экологик жиҳатдан энг ифлос ва энг зарарли, барча олимлар томонидан ҳақли равишда танқид қилинган ёқилғидир. Европа эса экологик жаннат ўрнига, қора тутунли қашшоқлик ва 19 аср томон йўл олмоқда.Европанинг ўрта-синф аҳоли қатлами йил давомида рекорд қадамлар билан қашшоқлашиб борди. Нархлар ошиши ўрта-синфни бутунлай йўқ қилиши ҳам мумкин. Масалан 2020 йил сентябрь ойида Британияда болали оилаларнинг 14 фоизида озиқ-овқатга пули етмас эди.Бу ёзда уларнинг улуши 24 фоизга ошди.Ҳукумат камбағалларни қўллаб-қувватлашга, мактабларда бепул овқат берилиши керак бўлган болаларни ҳатто каникул вақтида ҳам бироз овқатлантиришга уриниб кўрди. Ушбу мақсадда “қуруқ рационлар” (сухой паёк) болаларнинг қўлларига тарқатилди. Уларнинг айримларининг суратлари ижтимоий тармоқларда тарқалди ва жамоатчилик норозилигига сабаб бўлди. Масалан бир ҳафталик “паёк” таркибига макарон, икки банка лўвия, бир неча бўлак пишлоқ, озроқ картофель, иккита сабзи ва 3та олма киритилган эди.Оч қолган оилаларга озиқ - овқат учун маркалар ҳам берилди. Бир ҳафта давомида битта купон уч фунт стерлингга озиқ-овқат сотиб олишга имкон беради. Ҳозир унинг қиймати 4,25 фунт стерлингга етган. Маркага фақат сут, сабзавот, мева, дуккакли, донли маҳсулотлар, болалар овқатлари сотиб олишга рухсат берилади.Гўшт, балиқ, пишлоқ, жамбон, ширинликлар, ҳатто нон маҳсулотлари ҳам йўқ. Бу пулга, айтайлик, Tesco супермаркетидан нималар сотиб олиш мумкин? Икки литр сут, бир -икки килограмм картошка, бир бош банан - шу тамом.Британия ҳукумати буни "соғлом овқатланиш" деб атайди. Бошқаларга эса бу ҳарбий коммунизмнинг оч даврларини эслатади. "Мен иккита сабзини яшил думидан кўтариб бораман", деб ёзган эди ўша давр шоири.Айрим ҳуқуқ ҳимоячиларининг айтишича, бугунги кундаги нархлар ошиши яқин келажакда айрим оилалар учун бундан ҳам оғирроқ кунлар келишини англатади: тез орада улар ё овқатланиш ё иситиш (eating or heating) орасида бирини танлашига тўғри келиши мумкин.Одатда, Британияда ҳар қишда ўн минглаб нафақахўрлар вафот этади. Иситиш харажатларини тежаш учун улар кечаси батареяларни ўчириб қўйишади. Тонгда эса уларни совуқдан ўлган ҳолда топилади. 2014 йилда 40 мингдан ортиқ одам шу тарзда вафот этган. Келаётган қишда эса бундай ўлимлар сони ошиши кутилмоқда.Испанияда қиш бироз иссиқроқ, лекин озиқ-овқат масаласи яхши эмас. Биргина Мадридда, шу йилнинг бошида, 186 минг киши мунтазам равишда озиқ-овқат хайрия банкларидан бепул тўпламларни олиб кетишган. Бу охирги 25 йилда кузатилган энг ёмон кўрсаткич. Озиқ-овқат етишмаётганлар орасида қариялар сони тобора кўпайиб бормоқда. Одатда улар ўз пенсиясини ишсиз қолган болалар ва набираларга беришади. "Чўқинган она" хайрия ташкилоти хабарига кўра, ёрдам сўраб мурожаат қиладиган қариялар сони сўнгги йил давомида 63 %га ошган.Мадридда озиқ-овқат пакетларини тарқатиш билан шуғулланувчи Сан-Хуан де-Диос ибодатхонасининг роҳиби BBCга хабар қилишига кўра, айрим кишилар унинг олдига шаҳарнинг узоқ бурчакларидан пиёда келишади ва йўлга икки соат вақт сарфлашади. Сабаб – уларнинг автобусга ҳам пули етишмайди.Ажабланарлиси, улар уйсизлар ёки гиёҳвандлар эмас – улар ўз жамғармаларидан айрилган ва қашшоқлашиб қолган собиқ ўрта-синф вакиларидир.Электр энергияси нархи ошишининг яна бир нохуш оқибати - бу Европа товарларини жаҳон бозорида қимматлашиб кетиши ва рақобатбардошлигининг тушиб кетиши. Европа Иттифоқининг асосий бозори ҳар доим Америка бўлган. Айнан бозор европаликларни океан ортидаги ҳомий билан ҳарбий базалар каби мустаҳкам боғлаб туради.Аммо ҳозир энергетика соҳасида парадоксал вазият юзага келмоқда. Европаликларга “яшил кун тартибини” белгилаб берган Американинг ўзи қуёш ва шамол энергиясига ўтишга шошилмаяпти. Арзон электр энергияси уларга маҳсулот нархини паст ушлаб туриб Европаликарни бозордан сиқиб чиқариш имконини бермоқда. Бу қанчалик шафқатсиз? Бундай услубни иттифоқчиларга нисбатан ҳам ишлатса бўладими?Аммо штатлар ўзининг содиқ вассаллари билан доимо шундай йўл тутмайдими? Ахир "Боливарнинг иккикишини кўтаришга кучи етмайди."\nевропа иттифоқи, европа\n19:21 20.09.2021 (янгиланди: 19:24 20.09.2021)\n© Sputnik / Виталий Тимкив / Фотобанкка ўтишСтроительство ветропарка в Адыгее\nЕвропа шу қишда ё музлаб қолади ёки энергия нархлари ошиши оқибатида қашшоқлашиб қолади. Яна ҳаммасига Россия айбдорми?\nЭнергетика бозорида сўнгги вақтларда содир бўлган ўзгаришлар Европанинг “яшил энергияга” ўтиш жараёнига оғриқли зарба берди. Ўтган йил давомида табиий газ нархи 10 баравар ошди ва унинг ортидан деярли ҳамма нарсанинг – электр энергияси, ёқилғи, транспорт ва озиқ-овқат нархлари ҳам ошди...\nДастлаб ўзгаришлар биржаларда кузатилади, лекин бироз вақт ўтиб нархлар ошиши оддий европаликларгача етиб боради. Энг камтарона ҳисоб-китобларга кўра, Британиянинг ўртача уй хўжалиги келгуси йилда электр энергияси учун 1500 фунт (2000 $) қимматроқ тўлайди. Россия билан солиштирганда бу олти баравар қиммат дегани. Устига устак, Британияда 2 млн. уй хўжаликларининг ҳозирги нархларда ҳам тўлаш учун пули йўқ.\nХўш бундай вазиятда ҳаммага ёқадиган ва Ер шарини асраб авайладгиган “яшил энергетика”дан нималарни кутиш мумкин? Афсус ва уят билан тан олиш керак-ки, шамол ва қуёш энергиясининг кучи ҳозирча, юмшоқ қилиб айтганда, етарли эмас. Бу йил Европада қайта тикланадиган энергия манбааларидан олинадиган электр қуввати камайди. Сабаб - шамол кам бўлгани, булутли об-ҳаво ва совуқ қиш. Оқибатда январь ойида ЕИ улкан блэк-аут хавфи остида қолди. Мутахассислар фикрига кўра, бўлажак қиш янада совуқроқ бўлади.\nХуллас, ЕИда нархлар кескин ошишига сабаб – айнан мана шу юқорида келтирилган омиллар бўлди, айрим манбааларда келтирилган “углерод изини” камайтириш эмас. Унинг ортидан эса энергия манбаалари нархи ошишининг оқибатлари ҳам дарҳол етиб келди - бир неча ўғит заводлари ёпилди, юк ташиш нархлари аста-секин ўса бошлади, углерод чиқиндиларини кўпайтиришида айбланишдан қўрққан деҳқонлар эса ўз маҳсулотларининг нархини фаол ошира бошлади. Буларнинг барчаси иккита аянчли оқибат – ишсизлик ва озиқ-овқат нархи кескин ошишига олиб келади.\nБундан мантиқий хуслоса - европаликлар учун энергетик инқироздан чиқишнинг йўли битта - Россия билан ҳамкорликни ривожлантириш, атом электр станцияларига буюртма бериш, чунки бугунги кунда ундан тоза ва кучлироқ энергия манбалари йўқ.\nЛекин улар бундай қилмайди – чунки буни америкалик шериклар тушунмаслиги мумкин. Европа расмийлари ўзларининг эко-шиорларига қарамай, оммавий равишда кўмирга ўтишни бошлайдилар. Кўмир - экологик жиҳатдан энг ифлос ва энг зарарли, барча олимлар томонидан ҳақли равишда танқид қилинган ёқилғидир. Европа эса экологик жаннат ўрнига, қора тутунли қашшоқлик ва 19 аср томон йўл олмоқда.\nЕвропанинг ўрта-синф аҳоли қатлами йил давомида рекорд қадамлар билан қашшоқлашиб борди. Нархлар ошиши ўрта-синфни бутунлай йўқ қилиши ҳам мумкин. Масалан 2020 йил сентябрь ойида Британияда болали оилаларнинг 14 фоизида озиқ-овқатга пули етмас эди.Бу ёзда уларнинг улуши 24 фоизга ошди.\nҲукумат камбағалларни қўллаб-қувватлашга, мактабларда бепул овқат берилиши керак бўлган болаларни ҳатто каникул вақтида ҳам бироз овқатлантиришга уриниб кўрди. Ушбу мақсадда “қуруқ рационлар” (сухой паёк) болаларнинг қўлларига тарқатилди. Уларнинг айримларининг суратлари ижтимоий тармоқларда тарқалди ва жамоатчилик норозилигига сабаб бўлди. Масалан бир ҳафталик “паёк” таркибига макарон, икки банка лўвия, бир неча бўлак пишлоқ, озроқ картофель, иккита сабзи ва 3та олма киритилган эди.\nОч қолган оилаларга озиқ - овқат учун маркалар ҳам берилди. Бир ҳафта давомида битта купон уч фунт стерлингга озиқ-овқат сотиб олишга имкон беради. Ҳозир унинг қиймати 4,25 фунт стерлингга етган. Маркага фақат сут, сабзавот, мева, дуккакли, донли маҳсулотлар, болалар овқатлари сотиб олишга рухсат берилади.\nГўшт, балиқ, пишлоқ, жамбон, ширинликлар, ҳатто нон маҳсулотлари ҳам йўқ. Бу пулга, айтайлик, Tesco супермаркетидан нималар сотиб олиш мумкин? Икки литр сут, бир -икки килограмм картошка, бир бош банан - шу тамом.\nБритания ҳукумати буни "соғлом овқатланиш" деб атайди. Бошқаларга эса бу ҳарбий коммунизмнинг оч даврларини эслатади. "Мен иккита сабзини яшил думидан кўтариб бораман", деб ёзган эди ўша давр шоири.\nАйрим ҳуқуқ ҳимоячиларининг айтишича, бугунги кундаги нархлар ошиши яқин келажакда айрим оилалар учун бундан ҳам оғирроқ кунлар келишини англатади: тез орада улар ё овқатланиш ё иситиш (eating or heating) орасида бирини танлашига тўғри келиши мумкин.\nОдатда, Британияда ҳар қишда ўн минглаб нафақахўрлар вафот этади. Иситиш харажатларини тежаш учун улар кечаси батареяларни ўчириб қўйишади. Тонгда эса уларни совуқдан ўлган ҳолда топилади. 2014 йилда 40 мингдан ортиқ одам шу тарзда вафот этган. Келаётган қишда эса бундай ўлимлар сони ошиши кутилмоқда.\nИспанияда қиш бироз иссиқроқ, лекин озиқ-овқат масаласи яхши эмас. Биргина Мадридда, шу йилнинг бошида, 186 минг киши мунтазам равишда озиқ-овқат хайрия банкларидан бепул тўпламларни олиб кетишган. Бу охирги 25 йилда кузатилган энг ёмон кўрсаткич. Озиқ-овқат етишмаётганлар орасида қариялар сони тобора кўпайиб бормоқда. Одатда улар ўз пенсиясини ишсиз қолган болалар ва набираларга беришади. "Чўқинган она" хайрия ташкилоти хабарига кўра, ёрдам сўраб мурожаат қиладиган қариялар сони сўнгги йил давомида 63 %га ошган.\nМадридда озиқ-овқат пакетларини тарқатиш билан шуғулланувчи Сан-Хуан де-Диос ибодатхонасининг роҳиби BBCга хабар қилишига кўра, айрим кишилар унинг олдига шаҳарнинг узоқ бурчакларидан пиёда келишади ва йўлга икки соат вақт сарфлашади. Сабаб – уларнинг автобусга ҳам пули етишмайди.\nАжабланарлиси, улар уйсизлар ёки гиёҳвандлар эмас – улар ўз жамғармаларидан айрилган ва қашшоқлашиб қолган собиқ ўрта-синф вакиларидир.\n13 Сентябр, 13:21\nЭлектр энергияси нархи ошишининг яна бир нохуш оқибати - бу Европа товарларини жаҳон бозорида қимматлашиб кетиши ва рақобатбардошлигининг тушиб кетиши. Европа Иттифоқининг асосий бозори ҳар доим Америка бўлган. Айнан бозор европаликларни океан ортидаги ҳомий билан ҳарбий базалар каби мустаҳкам боғлаб туради.\nАммо ҳозир энергетика соҳасида парадоксал вазият юзага келмоқда. Европаликларга “яшил кун тартибини” белгилаб берган Американинг ўзи қуёш ва шамол энергиясига ўтишга шошилмаяпти. Арзон электр энергияси уларга маҳсулот нархини паст ушлаб туриб Европаликарни бозордан сиқиб чиқариш имконини бермоқда. Бу қанчалик шафқатсиз? Бундай услубни иттифоқчиларга нисбатан ҳам ишлатса бўладими?\nАммо штатлар ўзининг содиқ вассаллари билан доимо шундай йўл тутмайдими? Ахир "Боливарнинг иккикишини кўтаришга кучи етмайди."


Боланинг ўзбошимчалигини ўзгартириш — Dilkashradio.com\nБоланинг ўзбошимчалигини ўзгартириш\nАссалому алайкум. Болалар катта бўлгани сари, биз оналар ташвишга туша бошлаймиз. Чунки тарбиялаш чоғида биз йўл қўйган хатолар уларда кўрина бошлайди. Шундай хатолардан бири ўзбошимчаликдир. Аслида ўзбошимчаликнинг сабаби нимада? Боланинг руҳан жароҳатланиши, ўзбошимчаликнинг асосий сабабларидан биридир, ота-онанинг ҳатти-ҳаракати, оила аъзоларининг ўзини тутиши, муомаласи ва маҳалла аҳли, атрофдаги одамларнинг руҳияти ҳам таъсир қилади. Доимий уруш – жанжал бўлган оилаларда болаларнинг уйни ташлаб кетиши кўп учрайди. Ота-онанинг ўринсиз ҳаракатлари, бўлар-бўлмасга силталайвериши, болага ижтимоий тарбия бермаслиги туфайли ҳам бу ҳол келиб чиқиши мумкин. оиланинг кризисга учраши, ота-оналарнинг катта-катта муаммолари юзасидан бола ёнида суҳбатлашиши ёки жанжаллашиши ҳам унинг руҳиятига таъсир қилмай қолмайди. Бир сўз билан айтганда, оилавий муҳитнинг носоғломлиги боланинг аҳлоқий кризисга дучорлигига сабабдир.\nБоланинг руҳий кризиси бошқа боланинг психикасига ҳам таъсир қилиши мумкин. У ўзининг онгидаги, тарбиясидаги салбий жиҳатлар билан соғлом тафаккурли болага салбий таъсир ўтказа олади. Бола учун, биринчи навбатда руҳан соғлом муҳит керак. Боланинг руҳияти қанчалик соғлом бўлса, унинг ҳатти-ҳаракати ҳам шунга мувофиқдир. Шундай экан, болага яхши тарбия бериш учун унинг ёнида ички кечинмаларингизни билдирмай, доимий тушкун кайфиятингизни кўрсатмай, бақир-чақир, уруш-жанжал кўтаришдан йироқроқ бўлинг. Оиладаги ярим соатлик жанжал боланинг онгига кунлаб таъсир қилиши мумкин. Оқибатда эса, унинг ўқишида ҳам маълум бир муаммолар келиб чиқади. У ўқишга қизиқмай қўяди, кайфияти ёмонлигидан ҳамма нарсага бефарқ бўлиб қолади.Боланинг мактабдаги ўқишига оилавий муҳит кучли таъсир қилади. Оила аъзоларининг меҳр-муҳаббати ва бир-бирига садоқати болага маънавий озуқа ва руҳий рағбатлантириш ҳисобланади, унинг ривожланиб бораётган онгига ва ёш организмига кучли таъсир этади.\nЎсмирнинг ота-она сўзларига қулоқ солмай қўйишига эса кўпинча ота-онасининг унга ишонч билдирмаслиги, ўзининг ожиз жиҳатларини фарзандига билдириб қўйиши ҳам кучли таъсир қилади. Болалар ҳеч қачон она қорнидан ёмон бўлиб туғилмайди. Кўча болалари кучли руҳий қийноқ сабабли криминал гуруҳларга аралашиб, турли иллатларга ружу қўяди. Баъзан ота-оналар ва яқин кишиларнинг бир оғиз қўпол гапи ёки ҳаракати уларнинг руҳиятида катта ўзгариш ясайди. Бу ҳол айниқса ўсмирлик чоғида кўп учрайди. Дунё бўйлаб ўсмирларнинг ўз жонига қасд қилиш ҳоллари ва руҳий асаб касалликларига учраб қолиши жуда кўп кузатилмоқда. Бунга сабаб унинг қалби озор топганлигидир. Ҳаётдаги кўраётган қийинчиликларини ичига ютавериб, сиқилавериб, ўсмирлар руҳий касалликларга чалинишмоқда. Бугунги кунда бу касаллик билан оғриган болалар кўпчиликни ташкил қилмоқда.\nЎсмирлик даврида организмда катта ўзгаришлар рўй бергани боис боланинг руҳияти ҳам ўзгариб туради. Уларнинг кўнгли жуда нозик бўлиб қолади. Шунинг учун ота-онадан бу даврда болага чиройли муомала қилиш ва сўзларни билиб, онгли равишда ишлатиш талаб этилади.\nАзиз ота-сингиллар, фарзанд тарбияси борасида ўз фикрларингизни ўртоқлашишни истасангиз бизнинг www.najot.com ва dilkash@najot.com сайтларимиз сизга мунтазир.\nСпорт марказларига боришдан аввал… нималарни билиш керак?\nКутганларимиз ва хақиқатлар


Якуний истеъмол харажатларининг реал ўсиши 7-8 фоиз атрофида бўлиши кутилмоқда — Review.uz\nМарказий банк 2021 йил II чорак учун пул-кредит сиёсати шарҳини эълон қилди. Унга кўра, уй-хўжаликлари истеъмол харажатларининг 7,5-8,5 фоизга ва давлат бошқаруви органлари харажатларининг 7-8 фоизга ўсиши прогноз қилинмоқда.\nЖорий йилнинг II чорагида мамлакатимизда иқтисодий фаолликнинг жадал тикланиши, ялпи талабнинг кутилганидан кўра тезроқ суръатларда ўсиши давом этди ва аксарият тармоқларда ўсиш кўрсаткичлари пандемиягача бўлган даражага етди. Хусусан, 2021 йилнинг I ярим йиллигида ялпи ички маҳсулотнинг реал ўсиши ўтган йилнинг мос даврига нисбатан 6,2 фоизни ташкил этди.\nБу ҳақда Марказий банкнинг 2021 йил II чорак учун эълон қилинган пул-кредит сиёсати шарҳида келтирилган.\nИқтисодиётнинг саноат маҳсулотларини ишлаб чиқариш ва хизмат кўрсатиш соҳаларида ўсиш суръатларининг (мос равишда 8,5 ва 18,3 фоиз) пандемиягача бўлган давр кўрсаткичларигача етганлиги кузатилган бўлса, қишлоқ хўжалиги (1,8 фоиз) ва қурилиш ишлари (0,1 фоиз) соҳаларида 2020 йилда юқори ўсиш суръатлари сақланиб қолинганлиги ҳисобига жорий йилги кўрсаткичларда сезиларли ўсиш кузатилмади, мазкур кўрсаткичларнинг II ярим йилликда яхшиланиши кутилмоқда.\nБиринчи ярим йилликда асосий капиталга йўналтирилган марказлашмаган инвестициялар ҳажми ўтган йилнинг мос даврига нисбатан 15 фоизга ошди. Тижорат банклари кредитлари, қарз маблағлари ҳамда хорижий кредит линиялари инвестицион талаб ўсишининг асосий драйвери бўлиб хизмат қилди. Пандемия билан боғлиқ чеклов чораларининг жорий этилиши ҳисобига 2020 йилнинг I чорагидан бошлаб иқтисодиётда ЯИМнинг манфий тафовути шакллана бошлаган ҳамда II чоракда ўзининг энг чуқур нуқтасига етган эди. Охирги 4 чоракда иқтисодий фаоллик ва ялпи талаб ўсишининг босқичма-босқич жадаллашиб бориши ҳисобига ишлаб чиқаришнинг манфий тафовути қисқариб борди. 2021 йилнинг II ярим йиллигида иқтисодий фаолликнинг жорий суръатлари сақланиб қолган шароитда ишлаб чиқариш манфий тафовутининг аста-секин қисқариб бориб, йил сўнгигача ёпилиши прогноз қилинмоқда.\n2021 йил I ярим йиллиги якунлари бўйича макроиқтисодий натижалар, ташқи ва ички иқтисодий шароитлардаги кутилаётган тенденциялардан келиб чиқиб Марказий банк томонидан ўрта муддатли макроиқтисодий ривожланиш прогнозлари қайта кўриб чиқилди. Янгиланган прогнозларга кўра, 2021 йил якунлари бўйича ЯИМ ҳажмининг реал ўсиши биринчи чорак якунлари бўйича прогноз қилинган дастлабки (4,5-5,5 фоиз) кўрсаткичлардан 1,0-1,3 фоиз бандга юқори бўлиб, 5,8-6,8 фоиз доирасида бўлиши кутилмоқда.\nБунда, 2021 йилда ҳам иқтисодиётни фискал рағбатлантиришнинг давом эттирилиши, 2020 йилнинг IV чораги ва 2021 йил I ярим йиллигида пул-кредит шароитларининг ўзгаришсиз сақланиб қолиши фонида ялпи талабнинг тикланиб бориши, иқтисодиётни эркинлаштириш бўйича амалга оширилаётган таркибий ислоҳотлар натижасида хусусий инвестициялар жалб қилинишининг жадаллашиши иқтисодий ўсишни қўллаб-қувватлашда асосий омиллардан бўлади.\nЖорий йилда иқтисодиётга ажратиладиган кредит қўйилмалари қолдиғи ўсиш суръатларининг ЯИМнинг номинал ҳажми ўсиши даражасида бўлиши (16-20 фоиз) прогноз қилинмоқда. Айни пайтда, иқтисодиётда даромадлар ва молиявий интизомнинг яхшиланиши ҳисобига илгари берилган кредитлар бўйича қайтувчанликнинг ортиши кутилмоқда. Иқтисодиётга ажратилган кредит қўйилмалари ўсиш суръатларининг ЯИМ номинал ҳажми ўсиши даражасида бўлиши молиявий барқарорлик кўрсаткичларига (иқтисодиётнинг молиявий ресурслар билан таъминланиш даражасига) салбий таъсир кўрсатмайди. Йиллик инфляция даражаси 2021 йилнинг июнь ойи якунлари бўйича 10,9 фоизни ташкил этиб, сўнгги уч ойдан бери базавий прогноз доирасида шаклланди.\n2021 йил учун инфляция бўйича прогнозлар 9-10 фоиз даражасида ўзгаришсиз қолдирилди. Йил сўнгигача инфляция прогнозига пул-кредит шароитларининг нисбатан қатъий сақланиб қолиши, пул-кредит инструментлари тўпламига киритилаётган ўзгартиришлар, валюта бозорида кузатилаётган барқарор тенденциялар, тегишли вазирлик ва идоралар билан инфляциянинг номонетар омиллари таъсирини пасайтириш бўйича кўрилаётган чораларни жадаллаштириш орқали эришилади. Прогнозларга кўра, якуний истеъмол харажатларининг реал ўсиши 7-8 фоиз атрофида бўлиши кутилмоқда. Хусусан, уй-хўжаликлари истеъмол харажатларининг 7,5-8,5 фоизга ва давлат бошқаруви органлари харажатларининг 7-8 фоизга ўсиши прогноз қилинмоқда. Истеъмол ҳажмининг реал ҳисобда ўсиши пандемия сабабли кечиктирилган талабнинг юзага чиқиши ҳамда уй хўжаликлари даромадларининг тикланиши билан изоҳланади.\nАсосий капиталга инвестициялар ҳажми йил якуни бўйича 13-18 фоизга, хусусан марказлашган инвестициялар ҳажми 24-26 фоизга, марказлашмаган инвестициялар ҳажми эса 10-16 фоиз атрофида ўсиши прогноз қилинмоқда.\nЭкспорт ҳажмлари (олтин экспортини ҳисобга олмаганда) ўтган йили пандемия сабабли кескин камайишидан сўнг, ички ва ташқи иқтисодий фаолликнинг тикланиши ҳисобига жорий йилда 20-25 фоиз атрофида, импорт ҳажмларининг эса 12-15 фоизга ўсиши кутилмоқда. Таъкидлаш жоизки, Марказий банк ўрта муддатли макроиқтисодий прогнозларни амалга оширишда дунёда пандемия ва вакцинация билан боғлиқ вазиятнинг шаклланиши, асосий савдо ҳамкорлардаги иқтисодий шароитлар ва тикланиш даражаси, юзага келиши мумкин бўлган ички ва ташқи хатарлар ҳамда ноаниқликларни ҳам инобатга олишга ҳаракат қилди. Айни пайтда, жаҳонда пандемия навбатдаги тўлқинининг кучайиши, коронавирус янги штаммларининг тарқалиши ва бунинг натижасида жойларда маҳаллий чеклов чораларининг кучайтирилиши билан боғлиқ хатар ва ноаниқликлар мавжуд бўлиб, йил якунига қадар иқтисодий фаолликка маълум даражада таъсир кўрсатиши мумкин.